text:
Slag av fyritíðarpensjón
Hægsta fyritíðarpensjón kann tillutast persónum millum 18 og 67 ár, ið eru óarbeiðsførir ella bara hava ótýðandi eftir av arbeiðsførinum.
Miðal fyritíðarpensjón kann tillutast persónum millum 18 og 67 ár, hvørs arbeiðsføri er skert við í minsta lagi 2/3, og persónum yvir 60 ár, ið eru óarbeiðsførir ella bara hava ótýðandi eftir av arbeiðsførinum.
Lægsta fyritíðarpensjón kann tillutast persónum millum 18 og 67 ár, hvørs arbeiðsføri er skert við í minsta lagi eini helvt.
Serligar sosialar umstøður
Fyritreytin fyri at tilluta fyritíðarpensjón vegna serligar sosialar umstøður er, at allir møguleikar, sum kunnu gera viðkomandi føran fyri sjálvan at uppihalda sær og sínum, eru royndir, so sum t.d. viðgerð, arbeiðsroynd, umskúling, uppvenjing, og at tað heldur ikki hevur borið til at útvega eitt hóskandi arbeiði.
Lægsta fyritíðarpensjón kann tillutast einkjum og einkjumonnum, sum hava mist fyritíðarpensjón vegna einkjustøðu, tí yngsta barnið hevur fylt 18 ár, um viknandi heilsa, vantandi arbeiðsmøguleikar ella aðrar sosialar umstøður gera, at viðkomandi ikki er ella verður før/-ur fyri at uppihalda sær og sínum sjálvstøðugt. Viðkomandi hevur sostatt varandi tørv á hjálp til uppihalds.
Lægsta fyritíðarpensjón kann eisini tillutast øðrum persónum omanfyri 50 ár, sum vegna viknandi heilsu, vantandi arbeiðsmøguleikum ella aðrar umstøður varandi hava tørv á hjálp til uppihalds.
Dagført tann 04-09-2013


c: text/html

text:
Fleiri venjingardystir á skrá
Nú verulig gongd er komin á fyrireikingarnar til komandi kappingarár í Betri-deildini, eru fleiri venjingardystir eisini fingnir í lag. Tann fyrsti verður longu um eina viku, týsdagin 16. januar, á Eiði móti EB/Streymi.
Nýggi venjari okkara, Pauli Poulsen, hevur fyribils gjørt avtalu um 8 venjingardystir, tann fyrsta sum sagt nú hálvan januar, og so fram til fyrst í mars. Harafturat hevur verið vanligt at luttaka í kappingini, sum venjarafelagið skipar fyri, rópt VFF-Cup. VFF-Cup verður væntandi miðskeiðis í februar.
Skráin sær soleiðis út:
16. januar, EB/Streymur á Eiði
20. januar, Skála
27. januar, NSÍ
3. februar, B36 í Sørvági
10. februar, EB/Streymur í Sørvági
25. februar, NSÍ
27. februar, AB í Sørvági
3. mars, AB á Argjum
Broytingar kunnu helst koma í.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar

robotstxt: allowed

filter: keep


text:
Møtt: Jákup Berthelsen, Steingrím Jacobsen og Anfinn Gærdum
Harumframt: Artur Johansen
Skrivari: Julia Kass
Klokkan: 16:30 – 18:45
Mál nr.: 14-46-49
Reist av: Sjóvar kommunu
Viðgerð: Bátahylur á Selatrað, dýping í samband við aling. Vinnunevndin mælti til á seinasta fundi at arbeiði verður gjørt, men henda ætlanin er nú broytt.
Arbeitt verður við aðrari loysn fyri at betra um umstøðurnar í bátahylinum.
Avgerð: Umsitingin arbeiðir víðari við málinum
Mál nr.: 15-46-73
Reist av: Sjóvar kommunu
Viðgerð: Vinnuøkið og bátahylur við Langanes.
Vinnunevndin ynskir at arbeiða við atløgubryggju út á 12 m dýpi. DHI hevur gjørt nýggjar aldumátingar á økinum, LBF kemur at greiða frá og tulka niðurstøðuna av kanningini.
Avgerð: Arbeitt verður við málinum
Mál nr. :
Reist av : Sjóvar kommunu
Viðgerð: Fyrispurningar um vinnuøki
Kommunan hevur fingið fleiri fyrispurningar um grundøki til vinnu.
Avgerð: Arbeitt verður við málinum


text:
Á súkklu
Alt ov fáar súkklubreytir eru her hjá okkum. Tí er umráðandi, at fólk á súkklu eru ógvuliga gáin. Skulu børn súkkla, krevur tað, at foreldur fyrst læra tey at súkkla í ferðsluni.
At súkkla millum bilar og onnur akfør krevur sjálvandi nógv meira av barninum enn at súkkla, har eingin ferðsla er. Barnið skal duga at hava eyguni við nógvum ymsum viðurskiftum í senn, samstundis sum tað skal halda javnvágini. Eisini skal barnið duga at súkkla við aðrari hondini, so tað fær givið tekin. Tosa við barnið um, hvar skilabetri er at leiða súkkluna heldur enn at súkkla.
Lær barnið altíð at nýta hjálm, tá ið tað súkklar. Ein hjálmur kann í nógvum førum byrgja fyri álvarsligum skaða. Hjálmurin skal hava røttu støddina og sita soleiðis, at hann verjir pannu, tinningar og nakka.
- Vel ein góðkendan hjálm, sum er merktur við CE EN 1078. Tá tryggjar tú tær, at hjálmurin lýkur evropeisku krøvini
- Lat ikki barnið spæla í hjálminum, men bara brúka hann, tá tað súkklar
- Hevur hjálmurin fingið harðan stoyt, er hann ikki tryggur og eigur at verða skiftur út
- Súkklan skal hava neyðugu útgerðina og vera væl røkt.
Foreldur skyna sjálv á, nær barnið klárar at súkkla einsamalt.
Tilmæli
Ráðið fyri Ferðslutrygd mælir til, at barnið súkklar saman við vaksnum í ferðsluni, til tað er eini 10-12 ára gamalt.


text:
Fiskur í fokus við familjuborðið
Nýggjur filmur frá Fólkaheilsuráðnum vísir føroysku barnafamiljuni, hvussu lætt og lekkurt tað er at gera fisk til døgurða. Filmin sært tú niðanfyri og uppskriftina fært tú her.
Í filminum hitta vit eina vanliga føroyska barnafamilju. Føroyski amerikumaðurin Joel Cole setir sær fyri at fara á óbodna vitjan hjá eini barnafamilju á Hvítanesi. Við sær hevur Joel leskiligan føroyskan laks og vísir teimum, hvussu tey í felag gera ein lekkran fiskadøgurða. Vit hitta Óluvu Gunnarsdóttir og Ian Skylv Hansen og tey trý børnini Helenu 10 ár, Bjarta 7 ár og Marna 2 ár. Joel ger tað leikandi lætt og fær alla familjuna við í matgerðina. Á vegnum hendir ymiskt stuttligt og óvæntað.
Kostráðini: Et meira av fiski
Fiskur er góður og sunnur matur við nógvum góðum føðsluevnum í, eitt nú omega-3 feitt, D-vitamin og selen. Tað tykist tó, sum at fiskur stendur niðarliga á ynskilistanum og innkeypslistanum, tá barnafamiljan skal til handils ella gera døgurða. Tí hevur Fólkaheilsuráðið gjørt av, at fiskur skal vera eitt høvuðsfokusøki í 2014.
Tey 10 kostráðini eru nýliga komin út av nýggjum og síggjast her.


text:
Myndir
Eftirmett og undirskrivað fylgjaraavtalu
Tað var á fundi á skrivstovuni hjá Atlantic Airways 30. august 2017, at seravtala fyri fólk, ið hava rætt til fylgjarakort frá MEGD, fyrstu ferð varð undirskrivað. Í dag varð avtalan eftirmett og undi…
Fylgjaraskipanin eftirmett og undirskrivað
Eftir trý ár við fylgjaraavtalu millum Smyril Line og MEGD varð avtalan í dag eftirmett og undirskrivað av nýggjum.
Altjóða brekdagur 2017
3. desember 2017 varð altjóða brekdagur hátíðarhildin í Løkshøll undir evninum Inklusjón og lívsgóðska.
Nordic Forum on Disability 2017
Aðalfundur 2017
Fundir í HNR og Ráðnum
"Ber orðið brek" - Runavík
"Ber orðið brek" - Klaksvík
Ráðstevna í Mariehamn
Altjóða brekdagur 2016
Serbreyt á Glasi
Evnisdagur á Skúlatrøð
Lukka fer í skúla
Morgunløtan saman við næmingunum í Norðskála-Oyrar skúla var hugnalig við vøkrum sangi og góðum spæli. Vón okkara er, at Lukka fer at vísa veg til javnrættindi. Takk fyri blíðskapin!
Ráðstevna: "Lívið hevur litir"
Hugni á Blikagøtu
Limafeløgini vitja Sjóndeplin
“Access VestNorden”
Er norðurlendskur arbeiðsbólkur, ið arbeiðir við at gera hondbók um atkomuviðurskiftir í ferðavinnuni.
Fundir og ráðstevna
Í døgunum 7. til 10. mars var MBF umboðað á norðurlendskum fundum og ráðstevnu um ST sáttmálan í Helsinki. Týdningurin í norðurlendskum samstarvið liggur serliga í samskiftinum um umstøðurnar hvør hjá…
Sambýlið við Mylnutún
Í november var móttøka í sambandi við at sambýlið fyri fólk við menningartarni við Mylnutún í Klaksvík er liðugt bygt og latið Almannamálaráðiðnum. Í gjár var MBF á vitjan og sigast má, at tey, sum fl…
Altjóða brekdagur 2015
Í dag var Altjóða brekdagur hátíðarhildin í Norðurlandahúsinum, har nógv fólk høvdu leitað sær.
Hvørt ár verður nýggj yvirskrift sett fyri dagin, sum í ár er “Inklusjón hevur týdning” við undirheit…
Altjóða DS dagur 2015
Við útgávu av bókini "Vinur mín hevur Down syndrom" var altjóða Down syndrom dagur hildin í Reinsarínum í Havn leygardagin 21. mars. Ein væl skipaður og góður dagur við søgu, tónleiki, flenniskeiði og…
Íbúðir á Heygavegnum
MBF ynskir tykkum seks, sum í dag eru flutt inn í nýggju vardu íbúðirnar á Heygavegi 56 í Klaksvík, hjartaliga tillukku við bústaðnum.
MBF á verkstaðnum á Bakka
Mánadagin 9. november vitjaði MBF verkstaðin á Bakka í Vági, har umleið 15 arbeiðsfólk fáast við mangt og hvat.
Tey vóru bæði blíð og týð og greiddu frá, at arbeiðstíðin er frá kl. 8.00 til 15.30,…
Serflokkur á Kambsdali
Spennandi var, ein illveðursdag í januar 2015, at handa Mentamálaráðnum og Almannaráðnum tilmælið um serliga skipað miðnám sum heildartilboð til ung við serligum tørvi.
Í dag var bjóðað til hugnal…
Aftur av Special Olympics
Í gjár, 4. august, var nógv fólk møtt upp til hugnaliga móttøku á flogvøllinum, tá ið ítróttarfólk, venjarar og leiðarar komu aftur av Special Olympic leikunum, sum hava verið í Los Angeles.
Tað v…
Fjølbroytt fjølsmiðja
MBF var í dag á litríkari og lívsjáttandi vitjan á Fjølsmiðjuni hjá ALS uppi á Hjalla í Tórshavn. Her hava fólk møguleika at fáa nýggjar førleikar, uppfríska gamlar førleikar, sosiala samveru, lættari…
MBF í Suðuroy
Mikukvøldið 3. juni kl. 19:00 hevði MBF kunnandi fund um felagið í tænastudeplinum Miðlatún, sum liggur mitt í Vági. Miðlatún er nýliga nútímansgjørt og hýsir kunnungarstovuni "Visit Suðuroy" og bókas…
Vitjan á verkstaðnum Vón
Í dag var MBF á vitjan á Verkstaðnum Vón, sum heldur til á Argjum og er ein vardur verkstaður. Har arbeiða umleið 48 vaksin við menningartarni, sum kunnu læra at arbeiða sjálvstøðugt við framleiðslu.…
Nýggj parkeringskort
Hósdagin vórðu fyrstu nýggu parkeringskortini handað í MBF húsinum. Vónandi verða tey nógv brúkt - bæði í Føroyum og uttanlanda.
Fyrstu fylgjarakortini handað
Í dag vóru fyrstu fylgjarakortini handað á Rúnarvegi í Runavík. Tað vóru tey fimm, Marita Christiansen, Ann Mari í Puntabyrgi, Hans Pauli Jacobsen, Jacobina Mellemgaard og Jacob Jacobsen, sum fingu fy…
Avtala við Smyril Line
Aftur ein stórur dagur fyri MBF, nú fylgjaraskipanin varð víðkað til at fevna um ferðandi við Smyril Line.
Les undir "tíðindi" her á heimasíðuni, hvat sendur í avtaluni...
Fountainhúsið
Í dag var MBF á hugnaligari og upplýsandi vitjan í Fountainhúsinum í Tórshavn. Fólk vóru komin til arbeiðis, og tá ið vit komu, settu tey seg at tosa um húsið og virksemi har.
Á heimasíðuni www. fo…
Góða ferð!
Í desember 2014 var MBF á vitjan hjá Atlantic Airways. Tosað varð um týdningin av góðum umstøðum hjá ferðandi, ið bera brek. Sum ferðafólk hevur tað altíð stóran týdning, at tú kennir teg tryggan, og…
Depilin til børn og ung
16. desember 2014 var MBF við, tá ið almenn móttøka var í nýggja depilinum til børn og ung við fjølbreki á Gerðisvegi 5 í Runavík. Sigast má, at nýggju umstøðurnar er avbera góðar. Depilin avloysir da…
Vitjan á Vága floghavn
Í dag var MBF á vitjan hjá Vága Floghavn, har hugt varð inn í nýggju farstøðina og tænastubygningarnar, sum stóðu lidnir, nýbygdir á sumri 2014.
Tíðliga í tilgongdini var MBF við og ráðgav í byggi…
Sambýlið eystan Heyg
Í dag varð sambýlið eystan Heyg í Tórshavn handað Almannamálaráðnum, og í hesum sambandi var almenn móttøka á sambýlinum. Sambýlið eystan Heyg hevur 16 búeindir – átta eru sjálvstøðugar íbúðir og átta…
Vitjan á Trøðni
Í dag var MBF, saman við øðrum, á áhugaverdari vitjan á Skúlanum á Trøðni í Torshavn.
Á heimasíðuni www.sat.fo stendur undir aðalmál skúlans:
Skúlin á Trøðni virkar sambært løgtingslóg nr. 50 fr…
Skúli fyri lesi- og skriviveik
Í dag var MBF á vitjan í hølunum hjá felagnum fyri lesi- og skriviveik á Tróndargøtu 40 í Tórshavn, har felagið hevur skúla.
Forkvinnan, Anne Karin Kjeld, greiddi frá arbeiðnum hjá felagnum, sum nú…
MBF við til próvtøku
Í døgunum 14. og 15 apríl 2014 varð skuggafrágreiðingin viðvíkjandi ST sáttmálanum um rættindi teirra, ið bera brek, løgd fram í Geneve. Hetta var ein serstakur møguleiki hjá MBF, sum er meginfelagið,…
Fólkafundurin 2014
Í døgunum 19. og 20. september var MBF við á Fólkafundinum 2014 í Runavík. Nógv fólk vitjaðu básin, har tey fingu kunning um felagið ella limafeløgini og prát um brekøkið.
Nýtt MBF blað var at fáa…
Myndir úr Íslandi 2013
Myndir frá kunningarferð í Íslandi august 2013, sum Mentamálaráðið tók stig til. Vitjað varð á ymiskum skúlum.
Tann góða tilgongdin
MBF var við fyrrapartin í gjár, tá ið arbeiðsbólkurin, sum hevur skrivað tilmæli um at skipa eina góða tilgongd hjá familjum við barni við autismu, handaði avvarðandi landsstýrisfólkunum og kommufelag…
Vitjan á Rásini
17. juni var starvsnevndin í MBF á vitjan á Rásini í Runavík, sum er skúli og samdøgursstovnur fyri ung við menningartarni. Endamálið við stovninum er, at tey ungu fáa ment sínar førleikar, so tey eft…
MBF vitjar Sjóndepilin
Áhugavert var í dag at vitja Sjóndepilin, sum er ein vitanardepil á sjón- og rehabiliteringsøkinum og veitir ráðgeving til fólk, ið eru blind ella eru sjónveik, til teirra avvarðandi og kunning til st…
MBF vitjar Sjóndepilin
Í dag 13. august 2014 varð vitjað á Sjóndeplinum á Íslandsvegnum og eisini á verkstaðnum í Traðarbrekku í Havn. Verkstaðið er eitt arbeiðstilboð til sjónveik/blind og lættari seinment millum 18 og 67…
Atkomumøguleikar í Bylgjuni
Í dag 23. august 2014 kl. 13 verður nýggja fimleikarhøllin "Bylgjan" í Runavík tikin í nýtslu. Búsetur hevur staðið fyri byggiarbeiðnum og Lokale- og anlægsfonden hevur stuðlað verkætlanini. MBF var á…
Dugni á Kambsdali
Í gjár var starvsnevndin hjá MBF á vitjan í endurnýtsluhandilinum hjá Dugna á Kambsdali. Tey taka ímóti møblum, leikum, sukklum og nógvum øðrum, sum fólk hava sett í eina av bingjum teirra í Klaksvík…
Móttøka fyri Caritu og Tóru
Nú Carita Bjørklund legði frá sær sum forkvinna, og Tóra við Keldu tók við sum forkvinna í MBF, var 4. juni móttøka í MBF húsinum, har møguleiki var at heilsa uppá tær báðar.
Skuggafrágreiðing í Geneve
Í døgunum 14. og 15. apríl vóru umboð fyri MBF – Meginfelag teirra brekaðu í Føroyum – í Geneve og løgdu fram skuggafrágreiðing viðvíkjandi ST sáttmálanum um rættindi hjá teimum, sum bera brek. Framlø…


text:
6. maj 2018
Ríðisambandið somu leiðslu
Á aðalfundi í ÍSF húsinum í gjár, var øll leiðslan í Ríðisamband Føroya endurvald. Tað eru tey trý reiðfeløgini Vága Ríðingarfelag, Føroyskt Íslandsrossafelag og Føroya Ríðingarfelag ið eiga hvør sítt umboð í nevndini. Nevndin hevur skipað seg soleiðis at Brandur í Dali er formaður, Zacharias R. Jacobsen næstformaður og Símun Skaalum nevndarlimur.
Aðalfundurin var nøgdur við farna árið, har tað kanska serliga var 7 plássið hjá Elini V. Tindskarð til HM fegnast kundi um í altjóða høpi, Hetta er sætt bragd, men aðalfundurin átalaði at hetta ikki fekk røttu virðing hjá ÍSF, av tí at Úrvalsnevndin hjá ítróttarsambandinum ikki viðurkennir gongulagskappingar á sama hátt, sum aðrar ítróttargreinar. Nevndin í Ríðisambandinum hevur tó lovað at arbeiða víðari við hesum málinum.
2017 var eisini merkt av sorgblýdni, tá Svenning Reinert takkaði fyri seg innan kappríðing. Svenning var 81 ára gamal. tá hann á heystið 2017 reið sína seinastu kapping. Hann var eisini heiðraður í stóran mun av forsetanum hjá ÍSF og hetta fegnaðist aðalfundurin um.
Millum málini sum nevndin hevur sett sær fyri at arbeiða við komandi árið, er at bøta um umstøðurnar til FM kappingar. Nýggj tíðtakingarútgerð er keypt og skal hon roynast longu í hesari vikuni. Ungdómsarbeiði skal raðfestast hægri og er eisini ætlanin at Ríðisambandið skal menna sína egnu heimasíðu, sum skal bera teimum rossaáhugaðu tíðindir um teirra ítrótt.
Ingen kommentarer:
Abonner på: Kommentarer til indlægget (Atom)


text:
NordikPensjón
Pensjón er ein spurningur um tryggleika fyri teg og familjuna - bæði nú og í framtíðini. Hjá okkum kanst tú seta tína pensjón saman, so hon hóskar til títt lív og tíni ynski fyri framtíðina.
Rætta pensjónin til tín
Uttan mun til, hvat tú velur, kunnu vit hjálpa tær at seta røttu loysnina saman, soleiðis at tú kanst byrja at spara saman til pensjónstilveruna. Tá ið pensjónsaldurin nærkast, ráðgeva vit tær um, hvussu pensjónin skal útgjaldast, og hvussu samanspælið við almennu veitingarnar verður best.
Fá eina heildarloysn
Ynskir tú tær eina pensjón, sum tú hevur ávirkan á, og har pensjónspakkin verður settur saman eftir tínum ynskjum og lagaður til júst tín tørv? So er NordikPensjón rætta loysnin til tín. NordikPensjón er samstundis landsins bíligasta pensjón.


text:
Hans Hedtoft gjørdist danska svarið upp á Titanic
Í gjár vóru 59 ár síðani MS Hans Hedtoft fór undir lagnutungu heimferð sína á jomfrútúrinum til Julianehåb í Grønlandi. Ein ferð, sum endaði dagin eftir, tá skipið bar við eitt ísfjall og sakk við eini manning upp á 40 og 55 ferðafólkum umborð. Ein ungur føroyingur var millum ferðafólkini.
Bert ein bjargingarkransur varð funnin frá syndarliga skipbrotinum, sum í dag stendur sum síðsta skipbrotið, ið kravdi mannalív, elvt av einum ísfjalli.
Hans Hedtoft var størsta og nýggjasta skipið hjá Kongaliga Grønlendska Handlinum. Tað var - eins og Titanic - sagt at vera tryggasta skipið, sum ikki kundi søkka. Tað var bygt við dupultum skrokki, styrktum bógvi og sjey vatntøttum deildum. Siglingartólini vóru tey mest framkomnu tá í tíðini og bjargingarbátarnir vóru útgjørdir við radioútgerð.
Men alt til fánýtis.
Fyrsta neyðarkallið kom klokkan 13.56 lokala tíð. Boðað varð frá, at skipið hevði borið við eitt ísfjall á positiónini 59°30′N 43°00′W. Amerikanska vaktar- og bjargingarskipið USCGC Campbell og tveir týskir trolarar hoyrdu neyðarkallið.
Ein tíma seinni boðaði Hans Hedtoft frá, at maskinrúmið var undir í sjógvi. Kl. 15.12 ljóðaðu boðini, at skipið nú byrjaði at søkka. Kl. 17.41 kom ein fráboðan aftrat: “Vit søkka spakuliga. Tørva hjálp í stundini.”
Ein hálvan tíma seinni hoyrdi annar av týsku trolarunum eitt veikt neyðarkall. “Nú søkka vit”. Tað var síðsta lívstekinið frá Hans Hedtoft.
31. januar boðaði USCGC Campbell frá, at veðrið har á leiðini var tað ringasta, teir høvdu upplivað, og at ongin spor vóru funnin av Hans Hedtoft. Onki flogfar slapp á flog og 7. februar varð leitingin steðgað.
Níggju mánaðir seinni rak ein bjargingarkransur frá Hans Hedtoft á land í Føroyum.
Kelda: Maritime Executive v.fl.


text:
- Tíðindi, mentan og ítróttur
Europa roynir at verja Iran-avtaluna
Nógv diplomatiskt virksemi er í Europa, nú roynt verður at bjarga kjarnorkuavtaluni við Iran.
Hetta hendir, eftir at amerikanski forsetin fyrr í vikuni tók USA burtur úr avtaluni og boðaði frá, at strong fíggjarlig revsitiltøk aftur verða sett í verk móti Iran.
Angela Merkel, samveldiskanslari, hevur tosað við russiska forsetan, Vladimir Putin, og bretski forsætisráðharrin, Theresa May, hevur verið í sambandi við Donald Trump, forseta, um støðuna.
BBC skrivar, at franskir ráðharrar hava verið sera hvassir í sínum almennu atginningum móti avgerðini hjá USA, sum sambært teimum fer at svíða illa hjá stórum europeiskum fyritøkum, nú amerikanska handilsbannið móti Iran verður sett í gildi aftur.
Donald Trump hevur boðað frá, at revsitiltøkini verða sett í verk í tveimum stigum, fyrst í august og síðani í november.
Sí eisini


text:
Samtyktir gjørdar á bygdarráðsfundi mánadagin 12. mei 2014.
Á hesum bygdarráðsfundi vóru møtt:
Mikkjal Sørensen, Sveinur Bech, Andreas Berg, Eyðolf Bech og Rannvá Albinus.
Hesin bygdarráðsfundur skuldi av røttum verða 5. mai 2014, men varð útsettur.
1.
Samtykt varð við aðru viðgerð at góðtaka broytingarnar í ”Kommunustýris- og Fundarskipanini” hjá
Porkeris kommunu.
2.
Við fyrstu viðgerð varð samtykt at góðtaka flytingarnar millum konti í fíggjarætlanini fyri árið 2014
3.
Samtykt varð at taka av tilboðnum frá SH-Bygg uppá gerð av gongubrúgv ljóðandi uppá 42.850
krónur uttan MVG. Meðan hetta mál var fyri, var Sveinur Bech ikki við á fundinum.
4.
Samtykt varð at taka av tilboðnum oppá kloakkarbeiði o. a. frá Sp/f - BKE ljóðandi uppá 52.098
krónur uttan MVG.
5.
Samtykt varð at góðtaka, at takið á Heilsumiðstøðini verður skift, og at parturin av kostnaðinum hjá
Porkeris kommunu verður 54.000 krónur.
6.
Samtykt varð at keypa ognina matr. nr. 48 í Porkeri við ábygdum bygningi fyri 250.000 krónur.
Meðan henda umsókn var fyri, var Rannvá Albinus ikki við á fundinum.
7.
Samtykt varð at geva loyvi til Volu – Ventis Aps at seta eina vindmyllu upp á matr. nr. 149b, men
fyrst skulu øll neyðug loyvi vera fingin til vega, har víst verður til reglugerðina hjá kommununi um
uppseting av vindmyllum til húsbrúks.
8.
Samtykt varð at hava verkætlanina " Ung í Arbeiði 2014 ".
9.
Samtykt varð at stuðla umsóknina frá FC-Suðuroy við 1.000 krónum.
10.
Samtykt varð at stuðla umsóknina frá " Lítla Dímun" við 1.000 krónum. Meðan henda umsókn var til
viðgerðar, var Mikkjal Sørensen ikki við á fundinum.
11.
Samtykt varð ikki at stuðla umsóknina frá Kvinnuhúsinum.
12.
Samtykt varð ikki at stuðla umsóknina frá Suðuroyar S. Bjargingarfelag.
13.
Skotið varð upp at velja hesar limir í staðarnavnanevndina:
Torleif Bech, Hilmar Bech, Mortan D. Holm, Magnar Holm Daniel Veihe, Torgir Strøm, Zacharias
Bech (e) og Lars Djurhuus.
Sum skrivarar: Mannbjørn Olsen og Súsannu Krosslá.
Umboðandi Porkeris kommunu: Mikkjal Sørensen og Eyðolf Bech
Bókin upplisin og góðkend.
Porkeris Bygdarráð


text:
Mortan Vilhelm Nolsøe, professari (5.6.1924- 25.4.1987). Mortan varð føddur grundlógardagin 5. juni 1924 í Vági. Hann tók studentsprógv í 1942 á Studentaskúla Føroya løgtings. Eftir kríggið fór hann fyrst til Wien at lesa týskt í eitt ár og síðani til Oslo at lesa norðurlendska málfrøði sum sergrein. Ætlanin var tó alla tíðina at lesa fólkaminnisfrøði, sum hann seinni fór undir at lesa sum høvuðsgrein við enskum og týskum sum hjágrein. Í 1960 tók hann cand.mag.-prógv í hesum fakum og 1964 tók hann prógv sum magistari í fólkaminnisfrøði. Magistararitgerð hansara æt “Trúgv og siðir í sambandi við útróður í Føroyum” og er fyrsta akademiska ritgerð, sum er skrivað á føroyskum máli. Hon kom út í bók við sama navni í 1997, ið Eivind Weyhe legði til rættis.
Mortan arbeiddi sum vísindaligur atstøðingur á Institutt for folkeminne á lærda háskúlanum í Oslo frá 1962-65. Hesi árini var hann við til at byggja fólkaminnisfrøði upp sum fak saman við Svale Solheim, professara og Olav Bø, professara. Eftir lokið magistaraprógv, varð hann settur sum savnsvørður og lærari sama stað frá 1965-72. Hann undirvísti í fólkaminnifrøði á lærda háskúlanum í Oslo og eitt skifti eisini í Bergen. Nærum øll árini, hann var í útlegd, var hann um sumrarnar í savningarørindum í Føroyum, og umleið 200 bond eru frá hesum ferðum.
Mortan var eisini við til at leggja lunnar undir norska Universitetsforlaget saman við góða vinmanni sínum, Tønnes Andenæs í 1950. Harafturat tók hann lut í arbeiðinum at gera katalogið: “The Types of the Scandinavian Medieval Ballad”, sum framvegis er høgt í metum og verður nógv brúkt av kvæðaáhugaðum.
Í 1972 heitti Christian Matras á hann um at koma til Føroya og vera við at byggja Føroyamálsdeildina upp eftir at hava virkað í Noregi í 25 ár. Í 1973 byrjaði hann at arbeiða á Føroyamálsdeildin og árið eftir byrjaði akademisk undirvísing í norðurlendskum serliga føroyskum máli og bókmentum, sum Mortan saman við Jóan Hendrikki Winther Poulsen og øðrum skipaði fyri.
Mortan granskaði eisini og var ein íðin savnari, bæði tá hann starvaðist við Universitetið í Oslo og tey árini, tað untist honum at arbeiða á Føroyamálsdeildin. Hetta eru tey mongu ljóðbondini á bandasavninum, sum hann legði lunnar undir, besta prógv um.
Hann savnaði mest skaldskap av mannamunni og siðsøguligt tilfar, men stóð eisini fyri innsavnan av staða, miða og bjarganøvnum. Til hetta fekk hann norska flogfelagið Braathen Safe at taka loftmyndir av Føroyum, soleiðis at hesi nøvn kundu vera merkt upp á litmyndir.
Eisini hevði Mortan stóran áhuga í nýggjari tøkni, og hann sá til at mest framkomna tøknin í samtíðini varð nýtt til at banda m.a. upptøkur av kvæðum.
Í fleiri skiftum var Mortan rektari á Fróðskaparsetri Føroya. Hann og Jóan Hendrik Winther Poulsen skiftust í fleiri ár um hetta starv.
Mortan gjørdist eisini - sum hin fyrsti útlendingur- limur í finska akademinum, “Kungliga Gustav Adolf Akademien för svensk folkkultur”.
Hann var annars viðurkendur sum kvæðagranskari og fyrilestrarhaldari nógva staðni í heiminum, ikki bert í Evropa. Miðskeiðis í áttatiárunum var hann sostatt boðin at halda eina fyrilestrarøð á fleiri av teimum størstu universitetunum í USA, millum annað á Harvard.
1986 gjørdist Mortan professari í skaldskapi av mannamunni á Fróðskaparsetri Føroya. Sama ár var hann eisini heiðraður við norska St. Olavsmedaljen í gulli fyri sítt stóra arbeiði fyri føroyskt – norskt mentanarsamstarv .
Mortan andaðist á flaggdegnum 25. apríl 1987.
Keldur:
- Jóhan Hendrik W. Poulsen í “Fróðskaparsetur Føroya. Frágreiðing fyri árini 1987-91”, 1992
- Eivind Weyhe “Fororð hjá útgevara” í Trúgv og siðir í sambandi við útróður í Føroyum,1997
- Marianne Clausen, Skjaldur, rímur og ramsur - Faroese skjaldur and rhymes. Stiðin, 2012 Minningarorð um Mortan eftir Reidar Djupedal, professara
- Grein eftir Pól Á Kletti í Dimmalætting
Røða sum Gudrun Mortansdóttir Nolsøe, dóttir Mortans, helt í sambandi við,
at bandasavnið læt upp 2.mai 2018. kl.15.


text:
Heri Simonsen 12.02.2018 (18:45)
Samanumtøka: Steypahálvfinalurnar í flogbólti
Fyrrapartin vitjaði Magnus Tausen, formaður í flogbóltssambandinum fyrrapartssendingina "Sjóðteim" á Rás2.
Saman við vertinum, Hilmari Jan Hansen tók Magnus Tausen samanum tað, sum hann heldur var ein væleydnaður flogbóltsdagur í KÍ-høllini, har Fleyr-kvinnur, Dráttur-kvinnur, ÍF-menn og SÍb-menn vunnu seg í steypafinalurnar, sum verða spældar í høllini á Hálsi í Havn, leygardagin 24. februar.
Umframt at taka samanum hálvfinalurnar prátaðu Hilmar Jan Hansen og Magnus Tausen eisini um stóra steypafinaludagin, sum verður leygardagin 24. februar.
Á ljóðfíluni hoyrast eisini brot við prátum við umboðum fyri tey fýra liðini, sum hava vunnið seg í steypafinaluna í flogbólti.
TRÝST á PÍLIN undir MYNDINI, og hoyr samrøðuna Hilmar Jan Hansen hevði við Magnus Tausen í fyrrapartssendingini "Sjóðteim" á Rás2.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fastogn
Tíni sethús og møguligar fastognaríløgur innan- og uttanlands eru ofta ein sera týðandi partur av tíni fíggjarstøðu. Við fíggjarforsøgnini fært tú yvirlit yvir, hvussu tín fastognaríløga ávirkar tínar samlaðu ognir – bæði í dag og í framtíðini.
Umlegging av lánum
Realkredittmarknaðurin er sera skiftandi. Í Private Banking leggja vit dent á at vera framsøkin, tá ið vit síggja møguleikar fyri teg - t.d. í sambandi við umlegging av lánum. Hetta gevur tær fíggjarligt rásarúm, og samstundis fært tú møguleikan at minka um rentuútreiðslurnar, restskuld ella stytta lánstíðina.
Fastognaríløgur
Vit samanseta fíggingina við støði í tínum váðaprofili og íløgutíðarskeiði, soleiðis at hon samsvarar við tín tørv, fíggjarstøðu, aðrar íløgur, o.s.fr. Við fíggjarforsøgnini fært tú harafturat yvirlit yvir, hvat íløgurnar hava at siga fyri tína samlaðu fíggjarstøðu.
Foreldrakeyp – ella øvugt foreldrakeyp
Hugsar tú um at keypa bústað til tíni børn ella foreldrini? Tín Private Banking-ráðgevi kann ráðgeva tær um reglurnar á økinum, m.a. um víðarisølu til tíni børn/foreldur og møguleikar við kapitalvinningi.
Keyp og søla av fastogn - Vit hava netverkið
Vit hava samstarv við fastognarmeklara, skalt tú keypa ella selja fastogn. Vit kunnu hjálpa tær við:
- Sethús ella eigaraíbúð
- Lutaíbúð
- Summarhús
- Fastogn í Danmark
- Við keyp av ogn í Danmark veita vit realkredittlán í samstarvi við okkara samstarvsfelaga Totalkredit.


text:
Spennandi og ókeypis tiltak um NAV 2018 og leiðslukunning. Hoyr um nýggju hentleikarnar við NAV 2018, Jet Reports og nýggju goymslustýringina frá STÝR.Read More
Stýr hevur ment eina spildurnýggja tráðleysa ískoytisloysn til NAV, sum fullfíggjar standard NAV goymslumodulið, soleiðis at starvsfólk kunnu taka sær av dagligum mannagongdum uttan at verða bundin at eini teldu.Read More
Tað legst alsamt til við nýggjum kundum og nýggjum uppgávum, so vit eru fegnir um at bjóða Tróndi Petursson vælkomnan á liðið.Read More
Stýr luttekur aftur hesa ferð á Atlantic Fair í Klaksvík 9. - 11. mai.Read More
Aftaná 10 ár á føroyska marknaðinum hevði Expert brúk fyri eini nýggjari heildarskipan at stýra støðugt vaksandi virkseminum og vøruúrvalinum.Read More
Føroyska KT fyritøkan Dynateam, sum seinastu seks árini hevur veitt framkomnar Microsoft fíggjarstýringsloysnir til fleiri av fremstu fyritøkum í Føroyum, skiftir nú navn til Stýr.Read More
Posta hevur saman við Stýr ment eina tollingarskipan í Microsoft Dynamics NAV, har brúkarin nú kann gjøgnumføra alla tollavgreiðsluna í eini og somu skipan, nevniliga NAV.Read More


text:
Meira av tí góða. Tað var heitið á bók, sum Helgi Jacobsen skrivaði um hotel- og matstovuvinnu í Føroyum í tvær øldir. Ja, ein skrivað bók á prentaðum pappíri, innbundin í permu og seld yvir diskin. Eg fari at loyva mær at brúka hetta heitið, Meira av tí góða, fyrst sum eina áheitan og síðan sum eina viðurkenning.
Í báðum førum er adressan Kringvarp Føroya og tær summarsendingarnar, sum har eru, fyrrapart og seinrapart beint nú og ikki fyrr í summar. Tær havi eg ikki hoyrt.
Í morgun var telefonprát við unga eiðismannin, sum hevur skrivað eina danska og enska viðmerking til Sea Shephard um grindadráp. Finasta slag, men tøkniliga eru telefonprát altíð trupul og í ljóði beinleiðis vánalig. Plagi at siga, at einasta grundgeving fyri telefonpráti í einum respekteraðum almannamiðili á okkara leiðum er eitt forsetadráp beint nú. Tey amerikansku revolvaradrápini eru vanligast, og føroyingar ferðast nógv har. Ring til onkran, næstu ferð tað hendur. Ikki annars. Skjót heldur lurtartelefonina í útvarpinum. Tí dagsins telefon er so vánalig, at hon kann ikki brúkast í ljóðarbeiði. Fyri 20-30 árum síðani var vanligt at brúka ISDN tøkni til telefonsamrøður millum fólk í ymsum londum. Tá hoyrdist ikki, at vit ikki vóru í stovu saman. Hví ber hetta ikki til longur? Hoyri hvønn dag, hvussu tøknin gerst effektivari at tæna føroyingum í fólkaræðisliga rúminum, so øll kunnu verða ein tíðindastøð, beint har tey sita. Út frá tí eg síggi og hoyri alla staðni í dagsins samfelag passar hetta ikki. So hvørt tøknin sigur seg hava nýggj miðlaamboð at selja, gerst innihaldið veikari. Tað er sum amen í kirkjuni. Kjarnin í málinum, innihaldið, fylgir ikki við ytru tøknini, sum hvørt ár terroriserar okkum tilveruna við nýggjum rokningum um lisens, dagføringar og annað pling, sum vit skulu á skeið fyri at skilja. Hvussu nógv verður brúkt á føroyskum framleiðslustovnum at halda tøknini gangandi, samanborið við innihaldsproduktiónina?
Ballið byrjaði rættuliga í Morgunsendingini í dag við einum væluppløgdum verti, Rólanti, og tveimum ikki minni væluppløgdum gestum úr Tinginum, Gunvør og Johan, sum greiddu frá, hví tey leggja frá sær. Fólkaræðislig undirgraving, var orðið frá Gunvør, sum eg goymdi mær og skrivaði inn í minnislepan á telefonini. Sum nýskapandi prátið sett sín dám á fríska morgunin, gjørdist mær greitt, at happing er staðfest arbeiðsamboð úr erva frá Landstýri og Løgtingi, og so út í samfelagið. Í Sosialinum kundu vit um dagarnar lesa um rukkuna umborð, sum eg helt vera eitt fornt granskingarfyribrigdi hjá Jóan Paula. Men dagsins modernaða rukka bleiv bjargað av nólsoyingum. Á báti í fiskivinnuni í okkara tíð. Og á middegi hoyra vit aftur um happing av tí grovara slagnum umborð á einum russiskum skipi, sum vit hava leigað higar. Er so illa skaft í høvuðsvinnuni, hvussu skal so verða í skúlanum, har allir lítlingar hava gingið og fara at ganga?
Næsta innslag í morgunsendingini er úr Zarepta. Eitt væl fyrireikað prát, har samrøðupartarnir eru opnir fyri dialogi. Trý samskipað innsløg, har hitt besta var í telefon við ein mann, ið mintist, tá hann sum 9 ára gamal fekk at vita um Helviti. Eg kom í tankar um týska nútíðarfilmin Krossvegur, ið er um eina 14 ára gamla gentu, sum offrar alt fyri átrúnaðin, nú hon skal konfirmerast. Skakandi niður í avgrundina.
Og so koma vit aftur til happingina. Næstformaðurin í Lærarafelagnum hevur lisið í happingarkanningini, sum Mentamálaráðið legði fram fyri 4 mánaðum síðani. Tað skal eg ikki happa hann fyri, men gjøgnum alla kanningina eru næmingasitat, sum ljóslivandi seta orð á happing í skúlanum beint nú. Eitt sitat, sum eg steðgaði við á síðu 25, er hetta: ”Ein drongur happar meg við at siga, at eg sleppi ikki í himmalin, tí eg eri ikki doyptur”. Sjálvur eri eg ikki doyptur, og kanska var tað tí, at eg tók mær tykni av júst hesum setningi millum allar hinar. Men samstundis undrist eg yvir at samfelagið er blivið so polariserað, at børnini gera sær hetta til eitt spæl um eitt slag av lívsmakt yvir øðrum. At harta hvørt annað við tílíkum fyri summi eksistentiellum uppáhaldum, sum dópi og himmal. Onkustaðni hava skúlabørnini tað frá. Og tað fær meg so aftur at seta spurningin: Hvaðani koma børnini í dagsins skúla? Hvør fóðrar tey við slíkum virðum, hugtøkum og orðingum, sum tey sambært happingarkanningini hjá Mentamálaráðnum, sleingja um seg og stinga onnur við? Hvør fóðrar? Lærarin? Skúlabøkurnar? Sunnudagsskúlin? Barnaútvarpið? Prestur? Foreldur? Vinfólk? Ella aðrir sosialir agentar, sum eingin veit um at siga?
Góður og hugvekjandi Summarmorgun og middagstíðindi í Kringvarpi Føroya í dag. Gjøgnumarbeitt og ikki tilvildarligt smalltalk, um kaffi og róma í Vágsbotni og aðrastaðni í Havn. Men ov nógv av telefonsamtalu.
Hóast tað er skakandi at hoyra um Helviti í Zarepta, happing í skúlanum og harðskap umborð á russiskum skipum í Føroyum beint nú, so er nærveran ein onnur, tá hon er leys av knitrandi telefonlinjuni. Men í morgun og fram til middag var veruliga meira av tí góða í Útvarpinum, íroknað yrkingar. Og talu hins høga, hana hevði tú ikki sent um telefon, ha? Ná, men takk fyri meira av tí góða!


text:
Navn, búmerki og litir
Undir hesum parti finna fjølmiðlar myndir, búmerki og annað tilfar, sum teir kunnu nýta til tíðindasendingar, greinar o.s.fr.
Navnið
"Dugni" er eitt navnorð og merkir hjálp, stuðul, tænasta. Sagt verður millum annað: "Veit mær ein dugna".
Orðið kemur av sagnorðinum "at dugna", t.v.s. at hjálpa, gera ein beina.
Lýsingarorðið "dugnaligur" er nógv brúkt: Sum dugur er í, dugandi, dúgligur, kringur.
Er eisini í familju við navnorðið "dugur": dugnaskapur, nytta, gagn, fongur, umframt sagnorðið "at duga": Vera førur fyri, megna, kunna, nytta, gagna.
"Dugni" er kallkynsorð og finst bara í eintali. Tað bendist sum risi.
Búmerkið
Búmerkið myndar ein avlegg, eina blómu ella eitt træ, sum fær nýtt lív - ein nýggjan møguleika. Hesin lítli, vakri avleggurin, sum spírar, hevur eitt skap, sum um hann hevur hug at ríva seg leysan - verða sjálvstøðugur. Hann vil royna seg og skapa sær sítt lív.
Navnamerkið í búmerkinum - tað svarta - myndar tað støðuga og trygga og er ein góð mynd av stovninum. Tann fríski grøni spírin myndar menniskjað.
Her spírar nakað jaligt.
Litirnir
Litirnir, vit nýta, eru:
Ljóstgrøni liturin
Pantone: 382
CMYK: 29, 0, 100, 0
RGB: 193, 216, 47
Myrktgrøni liturin
Pantone: 356
CMYK: 95, 0, 100, 27
RGB: 0, 133, 63


text:
Hey vann útboð hjá Landsverk
Dan Klein --- 01.05.2018 - 06:58
Landsverk hevur gjørt avtalu við Hey sum fjarskiftisveitara næstu 3 árini, eftir at telesamskiftið hjá stovninum herfyri varð sett í alment útboð. Talan er ikki bert um telefon og breiðbandstænastur, tí umframt vanliga telesamskifti hevur Landsverk serligan tørv á sambandi til eitt nú aldumátarar úti á havinum, veðurstøðir og vevmyndatól. Harafturat hevur Landsverk serliga høg krøv til dekning kring alt landið.
- Í útboðnum vektaði prísurin mest, meðan dekningur og TotalView íbinding vigaðu ein part, og tað var Hey, sum átti besta tilboðið, sigur Ewald Kjølbro, stjóri á Landsverki. Endamálið við útboðs- og keypspolitikkinum hjá Landsverki er at spara pengar og samstundis stimbra kappingina á privatu vøru- og tænastumarknaðunum. Henda útbjóðingin er eitt gott dømi um, at tað loysir seg væl at hava almenna útbjóðing av vørum og tænastum, sigur Ewald Kjølbro.
- Vit fegnast um, at Landsverk valdi okkum sum veitara, sigur Sigtór Andreassen, vinnukundastjóri á Hey. Hetta vísir at kappingin á føroyska telemarknaðinum virkar og kemur øllum til góðar. Landsverk er ein sera krevjandi kundi og tí fegnast vit almikið um at stovnurin hevur valt okkum sum veitara.
Avbjóðarin á føroyska telemarknaðinum, Hey, eigur og rekur egið 3G og 4G net, ið fevnir um alt Føroyar umframt sjóøkið út á 60 fjórðingar. Hey ger á hvørjum ári millióna íløgur í at menna netið fyri at nøkta vaksandi tørvin á telesamskifti til bæði fólk og tól.


text:
Nýggjastu tølini frá Hagstovu Føroya, sum eru frá 2015, vísa, at umleið 5.000 føroyingar eru í fátækaraváða. Hetta er 10,6%. Tølini frá 2013 vóru 10,3% í fátækaraváða. Katrin Kallsberg sigur, at samgongan hevur framt batar, men enn skulu átøk gerast fyri at smalka gjáirnar millum rík og fátøk.
Tráin Nónklett skrivar,
Sambært Hagstovuni hava fólk í fátækaraváða eina so mikið lága inntøku, at hon er undir 60% av mið-javnvirðisinntøkuni (medianini) fyri allar borgarar í landinum.
– Samgongan hevur gjørt átøk, sum skulu hjálpa fólki úr fátækaraváða. M.a. góvu vit ein skattalætta til lág- og miðallønt tíðliga í valskeiðinum og stovnaðu eitt serligt barnaískoyti til familjur, sigur Katrin Kallsberg, forkvinna í Trivnaðarnevndini.
– Samgongan hevur bert sitið í uml. tríggjar mánaðir av 2015, so vit síggja ikki orduliga hesi átøkini í tølunum. Vónandi sæst í tølunum frá 2016, at talið av fólki í fátækaraváða er lækkað.
Katrin Kallsberg leggur dent á, at tað er týdningarmikið at hava eitt javnt samfelag, tí hetta er gott fyri øll. Hon vísir á, at tað serliga er ein trupulleiki hjá børnum at vaksa upp í fátækt. Samgongan hevur roynt at bøta um støðuna við at veita serligt barnaískoyti til familjur og at tryggja lesandi, sum eru stakir forsyrgjarar, studning allar 12 mánaðirnar.
Katrin Kallsberg hevur eisini verið forkvinna í Javnstøðunevndini. Hon vísir á, at fíggjarligi ójavnin er eisini ein javnstøðutrupulleiki millum kynini. Einstakir uppihaldarar eru ofta kvinnur, og ofta eru kvinnur, sum eru pensjónistar, fíggjarliga illa fyri. Báðir hesir bólkarnir eru útsettir fyri at vera í fátækaraváða.
– Vit hava hækkað samhaldsfasta og gjørt kringvarpsgjaldið bíligari fyri pensjónistar. Tað ger, at pensjónistar hava eitt sindur meira eftir um mánaðin. Men pensjónsnýskipanin, sum arbeitt verður við í løtuni, skal tryggja betri kor fyri pensjónistar. Ítøkilig átøk skulu eisini gerast fyri fyritíðarpensjónistar, sigur Katrin Kallsberg.
– Vit hava ikki gjørt nóg nógv enn. Vit skulu ikki leggja okkum afturá og siga “juhu”. Ein tann størsti trupulleikin er dýri húsamarknaðurin. Her má skipast soleiðis fyri, at tað gerst lættari at kunnu leiga, tí at dýri húsamarknaðurin rakar serliga tey á niðaru rók, sigur Katrin Kallsberg at enda.


text:
Uppskot til samtyktar um útbygging av røktarheimsplássum
Viðmerkingar
Mong fegnast, nú ætlanir eru um at fáa fleiri eldrabústaðir bygdar kring landið. Ætlanin er at nýta
smáar 100 milliónir av fíggjarlógini frá 2009 – 2011. Umframt hetta koma kommunurnar at rinda
einar 150 – 200 milliónir aftrat. Tilsamans verður talan um eina upphædd, sum er 250 – 300
milliónir krónur. Øll tykjast vera samd um, at eldrabústaðir eru alneyðugir, og at tørvurin á
eldrabústøðum einans fer at vaksa komandi árini.
Kortini eru tekin um, at frymilin, landsstýrið hevur valt, er sera ivasamur. Felags boðskapurin hjá
fleiri serfrøðingum, fakfólkum og granskarum er greiður:
1. Steðgið verandi ætlanum um røktarheimsbygging
2. Aðrastaðni verður farið burtur frá slíkari bygging
Hópurin av áhugaverdum íblástri um framtíðar eldrabústaðir hevur verið seinastu mánaðirnar.
Fyrilestrar, kjaksendingar, lesarabrøv og greinar hava lýst ivamálini við ætlanini væl.
Kortini tykist samgongan kúrr í hesum máli. Vert er at nevna at:
3. Eitt røktarheimspláss kostar eina hálva millión í rakstri árliga
4. Fleiri og fleiri eldri fólk verða
5. Nærverkið gjørdi herfyri vart við, at tørvur fer at verða á fleiri enn 700 starvsfólkum aftrat
komandi árini
6. Ábendingar eru um, at nógv eldri fólk ikki halda røktarheimspláss vera eldrabústaðin, tey
ynskja og ímynda sær
7. Røktarheimspláss vísa seg í stóran mun at gera eldru fólkini óvirkin.
8. Røktarheimspláss í túsundatali verða niðurløgd aðrastaðni
9. Røktarheimspláss eru dýrari at byggja enn aðrir bústaðir
Sjálvandi skal væl av peningi nýtast og raðfestast til eldrabústaðir – men tað tykist meir og meir
ivingarsamt, um verandi ætlan hjá samgonguni er hin rættasta.
Eingin ivi er um, at okkum tørvar eldrabústaðir, men kanningar vísa, at allarflestu eldru fólkini
fegnast vilja verða verandi í egnum heimi sum longst. Tey vilja heldur vera fræls menniskju í
egnum heimi enn klientar á stovnum, sum Dennis Holm segði í samrøðu við Dimmalætting herfyri.
Røktarheimsplássini eru vanliga kømur, sum eru um 20 – 25 fermetrar. Her skulu fólk, sum eru von
við 150 fermetrar og meir, búgva.
Eisini hevur ergoterapeuturin Turið Jacobsen borið fram, at hon ímyndar sær, at hjá mongum kundi
ein rættari loysn verið eitt nú trygdartelelefonir og ein útbygd heimarøkt.
Nakrir av teimum spurningunum sum upsskotssetararnir ikki halda eru nóg væl lýstir eru:
– Hví verður peningur einans settur av til røktarheimspláss?
– Kann tað oyðileggja áhugan fyri at fara undir alternativar eldrabústaðir?
– Er umhugsað at granska í, hvønn tørv og hvørji ynski eldru fólkini í Føroyum hava?
– Hvørjar eru visjónirnar sum heild, tá talan er um eldrabústaðir?
– Hevur samgongan umhugsað ístaðin at nýta peningin til at byggja hóskandi eldramiðstøðir?
Hetta merkir: bústaðir knýttir at ymiskum tænastum sum aktivitetstilboð, hjálpartóladepot,
sjúkrarøkt, heimahjálp, samdøgursvakt við sambandi við trygdartelefon, matskipan v.m.
– Hevur samgongan umhugsað heldur at umskipa økið og útbýggja tænasturnar til
heimabúgvandi?
– Er umhugsað at lata hægri stuðul til smærri íbúðir enn til kømur?
– Hví eru røktarheimspláss so nógv dýrari at bygja enn aðrir bústaðir?
Ein kanning av Nærverkinum farna ár vísti, at tørvurin á starvsfólkum hjá Nærverkinum økist við
fleiri enn 700 fólkum komandi árini.
Eisini er staðfest, at onnur lond fara burtur frá og niðurleggja røktarheimspláss, tí tey ikki halda, at
tey eru hóskandi og helst eisini ov dýr. Hetta átti at fingið okkum at sett spurnaðartekin við, um
ætlanirnar um røktarheimsbygging eru tær skilabestu.
Í kjaksending bleiv greitt væl frá, hvussu stuðulsskipanir í Føroyum einans eru til røktarheim og
sambýlir, og at eingin áeggjan tískil er til at fara undir alternativ. Júst hetta áttu vit eisini at
endurskoðað. Sum er, verða í mesta lagi 700 túsund krónur latnar til hvørt røktarheimspláss og 50
túsund krónur til hvørt pláss á eldrasambýli. Eingin annar stuðulsmøguleiki er. Tískil eggjar landið
bert til bygging av røktarheimum.
Øll ynskja vit eina trygga ferð úr vøggu í grøv. Uppskotssetararnir eru ikki sannførdir um, at leiðin,
vit ganga júst nú á eldraøkinum, er hin rættasta. Undir øllum umstøðum halda uppskotssetararnir, at
øll vitanin, vit hava fingið seinastu mánaðirnar, eigur at fáa okkum at steðga á og endurskoða
ætlanirnar, umframt at fáa greiðu á ivamálunum.
Á Løgtingi, tann 23. februar 2010
Bergtóra Høgnadóttir Joensen, Høgni Hoydal, Hergeir Nielsen
Annita á Fríðriksmørk, Tórbjørn Jacobsen, Sjúrður Skaale
Heini O. Heinesen og Bjørt Samuelsen
Uppskot til samtyktar
Løgtingið heitir á landsstýrið um at leggja frágreiðing fyri Løgtingið, ið hevur til endamáls at
endurskoða ætlaðu útbyggingingarnar av eldrabústøðum. Endurskoðast skal, um verandi ætlanir er tær mest hóskiligu ella um eitt nú eldradeplar, trygdartelefonir og útbygging av heimarøktini hevði verið hóskiligari og meiri tíðarhóskandi.


text:
Tórshavnar kommuna hevur ábyrgd av sínum fólki úr vøggu í grøv. Dagstovnaøkið við barnagørðum og vøggustovum varð flutt frá landinum til kommunurnar um aldarskiftið. Fyri tveimum árum síðani slepti landið eisini eldraøkinum og legði tað á kommunurnar.
Kommunurnar hava viljað dagstovnaøkinum og teimum mongu børnum, sum har eru dagliga, alt tað besta. Tað sama hava kommunurnar í hyggju fyri tey alsamt fleiri eldri, sum tørva hjálp heima ella røkt á stovni. Avgerandi spurningurin er altíð, hvussu hvør einstøk kommuna raðfestir hesar tænastur.
Tjóðveldi raðfestir bæði dagstovnaøkið og eldraøkið høgt. Hetta eru í dag høvuðsmálsøkini hjá Tórshavnar kommunu. Av okkara fíggjarætlan fara einar 140 mió. kr. av skattaborgarans peningi til at reka dagstovnaøkið. Ein upphædd, sum er farin upp um tað, fer til at reka eldraøkið.
Hetta eru tøl, sum muna, men hetta vísir seg kortini ikki at vera nóg mikið til tann tørvin, sum børnini og tey eldru hava. Tí vilja vit í Tjóðveldi játta fleiri pengar til heimatænastu og røktarheim, so fleiri fjálgar hendur í framtíðini alsamt kunnu vera um okkara eldru meðborgarar.
Vit vilja eisini játta fleiri pengar til dagstovnarnar, so pedagogar og hjálparfólk á dagstovnunum fáa meiri tíð til hvørt einstakt barnið á teimum mongu dagstovnunum kring alla kommununa.
Fáa vit í komandi býráðsskeiði ta ávirkan á politikkin í Tórshavnar kommunu, sum vit stevna eftir, so verða korini betri hjá bæði børnum og gomlum eins og hjá teimum, sum starvast við teimum.
Breiða samstarvið hevur tíverri verið eitt byggi- og betongstýri, sum hevur havt lítlan og oftast ongan ans fyri innihaldinum í gerandisdegnum hjá fólki.
Tjóðveldi vil ansa væl eftir kommunukassanum, men játta pengarnar, har teir gera fólki mun. Tær íløgur, ið eru skilagóðar og neyðugar, verða gjørdar.
Málið er, at fólk í Tórshavnar kommunu verða sett í hásæti – og ikki bara betongið.
Tað gera vit fegin saman við flokkum, sum hava hjartarúm fyri tílíkum politikki.
Tí seta vit X við E á býráðsvalinum. Fólkið fyrst og fremst!
Jógvan Arge varaborgarstjóri úr Tjóðveldi


text:
Verður pláss fyri verkafólki í Havn í ár 2020
Tóm orð og lyfti verja ongan, nú skulu lyftini gerast til veruleika. Tí hóast verandi býráðssamgonga dúgliga tosar um at verja borgarar í høvuðsstaðnum, vísir hon ofta júst tað øðvugta í verki. Í besta føri verja tey bara tey vælbjargaðu, meðan verkafólki verur slept uppá fjall.
Tað er vónleyst hjá støkum uppihaldara at fáa íbúð tey hava ráð at gjalda fyri. Sjálvt verkapør við føstum arbeiði hava trupult við at finna bústað, ið tey hava ráð til.
Her má býráðið í nógv størri mun enn nú útvega økir til bústaðarbygging. Einfaldar, vælteknaðar og ódýrar íbúðir, sum vanlig fólk hava ráð at búgva í.
Onnur orsøk er at arbeiðspláss við lægri lønum verða flutt úr Havnini. Samstundis sum býráðssamgongan er í holt við at byggja nýggja risahavn, so eru tey við at avreiða vestaru bryggju til skúla.
Alt gott um skúlar, og eg unni so inniliga setrinum tær allarbestu umstøður. Men hetta stolta vinnuøkið hoyrir verkafólkinum til.
Heldur ikki fyri setrið er vestaru bryggja nøktandi. Hvørki hús ella parkeringsmøguleikar eru nøktandi til endamálið. Hetta er ein lappaloysn sum fer at koma aftur um brekku seinni. Vit muga seta tiltøk í verk so at verkafólki í Havn, eisini hevur ráð at búgva í sínum heimbýi.
Brandur í Dali, valevni hjá Tjóðveldi


text:
Mikrobylgjur eru ósjónligir geislar, ið treingja gjøgnum hús og livandi verur. Náttúran framleiðir sjálv evarska smáar nøgdir av mikrobylgjum, ið mest koma úr rúmdini – t.d frá sólini, ið framleiðir pulseraðar javnstreyms-mikrobylgjur.
Hesar náttúrligu javnstreyms mikrobylgjur (DC – Direct Current) ávirka ikki livandi kyknur, sum tær menniskjaskaptu, ið eru veksilstreyms mikrobylgjur (AC – Alternating Current).
Ónattúrligu veksilssteyms mikrobylgjurnar, skifta polaritet fleiri ferð hvørt sekund og taka fatur á t.d. vatnmýl, ið hava ein positivan og negativan pól og venda mýlini upp og niður, alt eftir hvussu nógv hertz mikrobylgjurnar hava.
Hetta elvir til mótstøðu og hita – og hetta er júst tað, ið ger, at maturin í mikrobylgjuovninum verður upphitaður. Ein fartelefon sendir út sama slag av ónáttúrligum veksilstreyms-mikrobylgjum.
Síðan týskarar undir seinra heimsbardaga fyri fyrstu ferð framleiddu mannaskaptar mikrobylgjur, er samlaða nøgdin av mikrobylgjum á jørðini fleirfaldað – og kemur t.d. frá radarum, satelittum og samskiftisútgerð á jørðini.
Mannaskapta mikrobylgjugeislingin er ofta pulserað geisling (GSM, 3G, WiFi) og henda geisling ávirkar livandi kyknur meir enn ikki pulserað. Tá tosað verður í fartelefon, verður tann, ið tosar, útsettur fyri uml. eina millión ferð størri geisling enn tann náttúrliga geislingin frá náttúruni.
Mikrobylgju keldur í Føroyum:
- GSM og 3G netið hjá okkara televeitarum.
- Tráðleyst internet (WiFi) á skúlum og sjúkrahúsum og á ymsum “hot spots” í landinum.
- Tráðleyst internet heima við hús – tráðleysir rutararar, so teldur (og smartfonir) kunnu vera á netinum uttan leidningar.
- Barnaalarmar – røkka frá 50 upp til fleiri hundrað metrar og geva somu vandamiklu geisling frá sær sum fartelefonir.
- Tráðleysar heimatelefonir, solkallaðar DECT telefonir – herundir tráðleysu Skype telefonirnar. Røkka upp til 200 metrar.
- Onnur tól eru Smart TV sjónvarp og tráðleysir hátalarar. Smart TV sjónvarp sendir út Wi-Fi signal allatíðina. Wi-Fi sendarin kann tó sløkkjast sum víst í video her.
- Her er eitt enskt yvirlit yvir keldurnar.
Hetta kann gerast fyri at minka um geislingina:
- Brúka einans fastnetsamband til internetið. Skift yvir til ein rutara við leidningi, um títt internet heima við hús er tráðleyst. Flestu tráðleysu rutarar kunnu eisini hava leidningar (ein rutari hevur tó altíð ein leidning, ið fer inn í internet stikkið í vegginum). So – sløkk tráðleysa partin av rutaranum. Tað ber væl til at seta eykað internetstikk upp í bústaðnum.
Eisini skal tráðleysi sendarin á telduni sløkkjast. Á eini Mac ovast til høgru á skíggjanum og á eini PC er tað ymiskt hvussu tað verður gjørt. Leita á netinum hvussu tað skal gerast ella spyr handilin teldan er keypt frá.
- HomePlug, eisini rópt dLAN. Nógv betri enn tráðleyst net – ongar erbylgjur. Gevur skjótari interneti enn tráðleyst net kann geva og sparir streym. Gevur tó nakað av ‘elektrosmog‘ inn á elkervi í húsinum. Hesin video vísir hvussu HomePlug virkar.HomePlug er krypterað og er annars vart av einum høvuðspassorði. Ongin uttanifrá kann logga seg á títt netverk, tí HomePlug internetið steðgar í elmálaranum og fer ikki víðari út.
- kunnu brúka kápil, sí video.
- Brúka fastnettelefon og slepp tær av við tína tráðleysu heimatelefon (herundir tráðleysu Skype). Løðingarstøðin til tráðleysu heimatelefonina sendir pulseraða mikrogeisling út í bústaðin 1000 ferð hvørt sekund – megin frá støðini er tann sama, sum at búgva 20 metrar frá ein fartelefonmastur.
Eitt alternativ er at keypa eina ‘eco-dect’ heimatelefon – hon gevst at geisla, tá hornið verður sett í løðingarstøðina. Tær bestu eco-dect telefonirnar steðga geislingini, tá samrøðan er liðug og uttan at hornið verður sett í løðingarstøðina.
- Sløkk fartelefonina um náttina. Vekjarin á telefonini virkar kortini. Far ikki á netið við einari SmartPhone. Geislingin er stór tá tú reikar á netinum. Somuleiðis við iPad. Brúka eina fartelefon við lágum SAR virði.
- ikki Bluetooth, tí tað geislar allatíðina, eisini tá tú ikki tosar, sí video á hesu síðu. Smsa ístaðin – men hetta kann tó skaða nýruni, ávarar The British Medical Association.
- Sløkk tráðleysa barnaalarmin. Smábørn eru serliga viðkvom yvirfyri geislingini.
- Ger eina máting av mikrobylgjugeislingini har tú býrt.
Føroyar kunnu:
- fylgja niðurstøðuni (pdf) frá Europa Parlamentinum um fyrivarni – og forbjóða fartelefonum og tráðleysum internetið á øllum skúlaøkjum og -stovum.
- víkja frá núverandi elektromagnetisku ásetingunum ásettar av ICNIRP (International Commission on Non-Ionising Radiation Protection), ið eru heftar við álvarsligum avmarkingum (sí longri kritikk av ICNIRP eftir Dr. Neil Cherry) og ístaðin seta í verk ALARA prinsippið (“as low as reasonably achievable”), ið fevnur um bæði termiska ávirkan (t.e. upphiting av vevnaði) og ikki-termiska (t.e. biologiska) ávirkan av elektromagnetiskum útláti ella geisling. Her er yvirlit yvir markvirðini hjá øðrum londum. Danmark nýtir næst hægst loyvdu geislavirðir í heiminum.
Hetta gera onnur lond:
- 2012: India lækkar hámarkið fyri geisling frá fartelefon-mastrum við 90 (níti) prosentum – úr 9,2W/m² niður til 0,92W/m², skrivar The Economics Times of India.
- 2010: Ísrael mælir sínum íbúgvum frá at brúka tráðleysar heimatelefonir, skrivar ísraelska vinnublaðið Globes.
- 2010: Frakland forbjóðar við lóg mobiltelefonum á landsins grund- og millumskúlum vegna heilsuvandan, skrivar Times online.
- 2007: Taiwan tekur niður allar mobilmastrar tætt við landsins skúlar, skrivar The China Post.
- her er eitt danskt yvirlit um ávaringar og forboð hjá øðrum londum.
Føroyar hava als ongi markvirði fyri hægst loyvdu geisling frá mikrobylgjum.
Danmark hevur eitt av hægst loyvdu markvirðum fyri geisling frá fartelefonmastum: 900µW/cm² (= 9.000.000µW/m² = 9W/m²), og tað gevur lítla meining at fylgja teimum eftir.
Niðanfyri sær tú virðini hjá øðrum londum og hvørja ávirkan geislastyrkin hevur á menniskju – trýst á fyri størri mynd.


text:
17. Mai 2018
Ársaðalfundur felagsins verður í Fimi mánadagin 4. juni kl. 17.00. Skrá sambært viðtøkum felagsins. Innkomin mál skulu sendast nevndini í minsta lagi 10 dagar áðrenn fundin á teldupost ljosid@epost.fo. Fimleikafelagið Ljósið ...
12. Mai 2018
FM í amboðsfimleiki hevur verið í Fimi í dag. Hjá eldru bólkunum varð kappast all-around og í einstøkum amboðum samstundis. Christina T. Arge er føroyameistari hjá kvinnum og Anna Paula Garðshodn bleiv nr. 2 hjá kvinnum. Miriam Christiansen var við í...
08. Mai 2018
Leygardagin og sunnudagin 12.-13. mai vera FM kappingarnar 2018 í Fimi í Havn. Á kvinnusíðuni kappast stig 4-7, FIG gentur, kvinnuunglingar og kvinnur. Á mannfólksíðuni kappast, smádreingir, dreingir, mansunglingar og menn. Kappast...
07. Mai 2018
FM fyri piltar varð í Bylgjuni í Runavík leygardagin 5. mai. Kappast var í all-around og í einstøkum amboðum, har FM vinnarar skuldu finnast. Tað eydnaðist Hørði Herason úr Ljósinum at vinna FM á gólv, og vit ynskja Hørði tillukku...
03. Mai 2018
Leygardagin 5. mai verður góðkeningardagur fyri gentur (stig 1-3), kappingarfyrireiking og FM fyri piltar í amboðsfimleiki í Bylgjuni í Runavík. Ljósið hevur 22 íðkarar íalt í stig 1-3 og piltum, sum luttaka leygardagin. Íðkararnir gera øll...
01. Apr 2018
Kvinnuliðið Hydra úr Ljósinum gjørdi bart og vann Easter Cup 2018 við 31,97 stigum samanlagt, innleiðandi fingu tær 15,87 og í finaluni í dag fingu tær 16,10. Nr. 2 bleiv Team Elina Elite (Dk) við 30,57 og nr. 3 gjørdist Team Bohemia (DK) við 27,22...
15. Mar 2018
...
11. Mar 2018
Kvinnuliðið Hydra hjá Ljósinum gjørdist í dag samlaði steypavinnarin 2018 hjá kvinnum. Tær vunnu fyrru steypakapping við 14,25 stigum, og til steypakappingina í dag, sum tær eisini vunnu, fingu tær 15,47 stig, og gjørdust harvið steypavinnarar hjá kvinnum við 29,72 stigum samanlagt. ...


text:
Konsert viđ Magna Christiansen
- 19. maj 2018
Konsert við Magna Christiansen verður í biosalinum á Strondum 2. hvítusunnudag kl 16.
Skráin fyri Útivikuna 2018
- 18. maj 2018
Vit kunnu nú kunngera skránna fyri Útivikuna 2018, har tiltøk eru til øll, frá tí yngsta til tann elsta.
Summarvenjing - Fimleikafelagið Støkk
- 18. maj 2018
Frá 14. mai til 24. juni, verður summarvenjing í Bylgjuni í Runavík.
Børn seta epli niður
- 14. maj 2018
Í góðveðrinum í dag, settu børn úr Lítlafløtti epli niður sunnanfyri kommunuskrivstovuna.
Ruddingardagurin 2018
- 14. maj 2018
Nógv fólk møttu til ruddingardagin, leygardagin 12. mai, hóast veðrið onkuntíð hevur verið betri.
Ruddingardagur
- 3. maj 2018
Leygardagin, 12. mai 2018, verður ruddingardagur í Sjóvar kommunu.
Útivikan 2018
- 9. maj 2018
Útivikan 2018 í Sjóvar kommunu byrjar mánadagin 21. mai, og heldur áfram restina av vikuni
Eingin almenn svimjing í dag
- 9. maj 2018
Vegna tekniskt brek verður eingin almenn svimjing í dag
Flere artikler ...
- Døgurði og konsert - 2. hvítusunnudag
- Kunngerð um framløgu av broytingum av byggisamtykt fyri Sjóvar kommunu
- Morgundrekka í kirkjuhúsinum
- Mín fantastiska skilsmissa - eyka sýning sunnudagin 6. mai kl. 18.00
- Allan Norðberg til Íslands
- "Mín fantastiska skilsmissa" á Strondum
- Finnleif Mortensen við málningaframsýning á Strondum
- Snjósóljan havt ruddingardag


text:
Bønin er miðdepil í øllum átrúnaðum, og í námsætlanini fyri kristnikunnleika og átrúnað verður bønin nevnd sum partur av samleikanum. Í 1. og 2. flokki skulu næmingarnir eisini duga at samskifta um rættvísi og órættvísi.
Venjingin á hesi síðuni byrjar við, at næmingarnir skulu seta ymisk ynski í ein av tveimum bólkum, antin sum nakað, tey kunnu fáa í føðingardagsgávu, ella sum nakað, tey ikki kunnu fáa í føðingardagsgávu. Vit spyrja: Hvat er bøn og hvat ber til at ynskja sær? Her hugsa vit serliga um teir lutir, sum ikki eru so lættir at lata sum gáva. Ætlanin við hesari venjingini er tískil at fáa eina samrøðu um tey ynski, sum vit ikki kunnu fáa í føðingardagsgávu.
Niðast á hesi síðuni eru uppskot til hugvekjandi samrøðu. Her eru hugvísindaligir spurningar, sum kunnu fáa næmingarnar at hugsa um munin millum bøn og ynski. Ikki er neyðugt at taka allar spurningarnar við í viðgerina.
Prenta tekningarnar í hesum skjalinum (best er, um tekningarnar verða prentaðar í litum). Klipp tekningarnar sundur og legg tær út á gólvið ella á eitt stórt borð. Hvør tekning ímyndar eitt møguligt ynski.
Lat næmingarnar leggja tekningarnar í ein av teimum stóru rundingunum við heitunum “Lutir, tú kanst ynskja tær í føðingardagsgávu” og “Lutir, sum tú ikki kanst ynskja tær í føðingardagsgávu”. Meðan børnini umhugsa, hvørjar tekningar skulu í hvønn bólk, er tað umráðandi, at tú tekur lut í virkseminum og spyrt børnini, hvørjar grundgevingar tey hava fyri síni val. Hetta arbeiðið kann gerast í felag ella í smærri bólkum.
Eftir at øll ynskini er komin upp á pláss, verður hugt at ynskjunum, sum eru endað í bólkinum “Lutir, sum tú ikki kanst ynskja tær í føðingardagsgávu”. Hví eru tey endað her? Hevur nakað av børnunum ynskt sær hetta fyrr? Um ja, hví ynskja vit okkum lutir, sum vit ikki kunnu fáa? Ella kunnu vit kanska fáa tað, hóast tað ikki er møguligt at fáa tað í føðingardagsgávu? Um ja, hvussu kunnu vit tað? Hvør er munurin á at biðja eina bøn og at ynskja sær nakað í føðingardagsgávu?
Hygg at øllum tekningunum á borðinum/gólvinum. Er nakað ynski, ið kundi verið í báðum bólkunum? Vóru nøkur ynski, ið ikki hóskaðu í nøkrum av bólkunum? Hvørji onnur ynski áttu at verið við í bólkinum: “Lutir, sum tú ikki kanst ynskja tær í føðingardagsgávu”?
Hvørji sløg av føðingardagsynskjum heldur tú eru vanlig at hava? Nevn nøkur dømi. Hví eru hesi vanlig ynski? Hvørji ynski heldur tú vera óvanlig? Er tað til dømis óvanligt at ynskja sær góðar vinir ella eina lítlasystur? Hví og hví ikki?
Um tú spyrt foreldur tíni, hvat tey ynskja sær, siga tey kanska “fitt børn”. Er hetta eitt vanligt ynski hjá foreldrum? Er tað í lagi at geva teimum hetta í gávu? Hvat hevði verið eitt óvanligt føðingardagsynski hjá tínum foreldrum?
Hugsa tær, at tú fekst eitt ynski uppfylt - og bara eitt! Hvat hevði tú ynskt tær? Hví? Hvør ella hvat heldur tú kundi uppfylt títt ynski? Mamma tín og pápi tín? Skúlastjórin? Løgmaður ella drotningin?
Er størri møguleiki at fáa eitt ynski uppfylt, um tú biður til Gud? Er tað í lagi at biðja Gud uppfylla ynski?
Hevur tú nakrantíð biðið eina bøn? Nær heldur tú tað hóskar seg at biðja? Hvønn biður tú til? Kanst tú biðja til onnur menniskju? Kanst tú biðja til tín sjálvs? Hvørjar lutir kanst tú biðja um? - Lutir, sum bara eru til tín, ella lutir sum onnur eisini hava gagn av? Noyðist tú at biðja einsamallur, ella kanst tú eisini biðja saman við øðrum? Hvussu kennir tú teg, tá tú biðir? Hvør munur er á at biðja eina bøn og at biðja ein vin gera tær ein beina?
Noyðast vit at trúgva á Gud fyri at biðja? Vísa vit, at vit trúgva á Gud við at biðja? Hvat er Gud?


text:
TRYGD VIÐ TILTØK er tænasta, ið hjálpir tær við trygdartilbúgvingini við tiltøk, so sum festivalar, konsertir v.m.
ANSNI kann hjálpa tær við at lúka krøvini til TRYGD VIÐ TILTØK. Vit hava serkunnleika innan TRYGD VIÐ TILTØK og veita holla ráðgeving um trygd og trygdarætlanir í sambandi við tiltøk. ANSNI røkir harumframt uppgávur so sum trygdarvørðar og ferðsluvegleiðarar við størri og minni tiltøk, so sum konsertir, veitslur, festivalar og onnur tiltøk.
Vit leggja dent á at veita tær bestu tænastu, og okkara starvsfólk eru ílatin til at vera árvakin, hjálpsom og skynsom.
Verið vælkomin at ringja til okkara á telefon +298 606060, og fá meira at vita um tænastuna TRYGD VIÐ TILTØK.
Eisini ber til at senda okkum ein teldupost á ansni@ansni.fo


text:
Venesia
Venesia (italskt: Venezia; venesianskt: Venes(s)ia; enskt: Venice; danskt, svenskt og týskt: Venedig) er ein býur í Italia. Venesia er sunnanfyri Alpurnar á einum stórum graslendi í Norðuritalia, og hevur umleið 259 263 íbúgvar (2012). Gamli havnarbýurin er ein av heimsins vakrastu býum. Í honum eru, sum í øðrum italskum býum, nógvir gamlir og vakrir bygningar. Venesia er bygdur á 118 smáar oyggjar í einum vatni, sum var skylt frá Adriahavinum við Lido. Í býnum eru 150 veitir, og einar 400 brýr eru um tær.
Gamli, venesiski róðrarbáturin, gondolin, verður enn nýttur.


text:
Um at vera ungur og grønur
Umhvørvispolitikkur verður alt ov ofta gloymdur í Føroyum, bæði frá kommunalari og landspolitiskari síðu. Tað er vón fyri framman, nú SEV hevur samtykt, at øll elframleiðslan skal vera grøn í 2030, og tað er gleðiligt. Men Tórshavnar kommuna eigur at seta sær sum eitt aðalmál, at gerast ein veruligur grønur miðdepil. Grøn orka og orkupolitikkur sum heild, verður ofta settur upp sum nakað, ið kostar nógv, og sagt verður, at “Føroyar er...
Vit tryggja góðu kósina!
Fleiri og fleiri velja Klaksvíkar kommunu sum sín heimstað, tí vit eru á góðari kós. Við ferð flyta vit okkum inn í framtíðina, miðið er framburður og ýtini eru trivnaður og ymiskleiki. Sum størsti flokkur í býráðssamgonguni hevur Tjóðveldi seinastu fýra árini verið garantur fyri kósini – og vit vilja framhaldandi gera tað upp aftur betur at liva og virka í Klaksvíkar kommunu. Hetta gera vit í góðum samstarvi við vinnulív, eldsálir og...
Bardagin ímóti rúsevnum
Seinastu tíðina hevur Sosialurin varpað ljós á ung og rúsevnir, og í gjárkvøldið varð skipað fyri pallborðsfundi um evnið í Miðlahúsinum. At hetta er ein trupulleiki, ið skal takast í álvara, fingu vit umleið hálvtannaðhundrað áhoyrarar fleiri ítøkilig dømi um á tí stívliga tveir tímar langa fundinum, sum eisini varð sendur beinleiðis á Rás 2. Hugaligt var tó samstundis at hoyra umboð fyri løgregluna staðfesta, at talan tíbetur ikki...
Kommunupolitikkur stóran týdning
Kommunupolitikkur stendur hjá mongum borgarum í skugganum av landspolitikki. Orsøkin er helst, at fjølmiðlarnir gera nógv meiri burturúr lands- enn kommunupolitikki. Nógvar kommunur gera heldur ikki serliga nógv við at kunna borgarar og onnur um tað, sum tær fáast við, hóast tøkniligu amboðini til tess ongantíð hava verið betri enn í dag.. Hóast hetta, er tað umráðandi at fáa bæði ung og eldri at skilja, at kommunupolitikkur er...
Annar uppstillingarfundur í Suðurstreymoyar Tjóðveldisfelag
Annar uppstillingarfundur verður hóskvøldið tann, 25. august, kl. 19.30 í hølunum hjá Havnar Arbeiðskvinnufelag í Bøgøtu í Tórshavn
Flaggrøða hjá Jóhann Lützen
Jóhann Lützen, býraðslimur, helt flaggdagsrøðuna í Klaksvík í ár: Góðu klaksvíkingar, góðu norðoyingar, góðu føroyingar! Tað er mær ein serligur heiður at fáa høvi at halda flaggdagsrøðu í heimbýi mínum, Klaksvík. Takk til KFUM & -K-skótarnar fyri áheitanina og álitið. Vit eru savnað her í dag at heiðra merki okkara – tí føroyska flagginum. Eitt symbol, ið hevur havt altjóða viðurkenning í 76 ár, júst í dag. Tað vóru tríggir ungir...


text:
Jan Müller
06.02.2018 - 13:49
Hóast oljuprísurin í morgun fall niður á 66,91 dollarar fyri tunnuna, tað lægsta í ein mánað, so vilja fleiri av analysufyritøkunum, sum vanliga meta um oljuprísin, kortini vera við, at hann fer at hækka munandi í hesum árinum. Í løtuni eru tað afturgongd á partafelagsmarknaðinum og ein høgur dollari, sum eru orsøkin til tann lækkandi oljuprísin. Fyri fáum døgum síðani var hann uppi á 71 dollarum fyri tunnuna og er síðani lækkaður við umleið 4 dollarum.
Amerikanski íløgubankin, Goldman Sachs, væntar, at oljuprísurin komandi hálva árið fer upp um 80 dollarar fyri tunnuna. Tað skrivar Bloomberg. Tað vil vera hægsta støðið í meira enn fýra ár.
Fyrst fer hann komandi tríggjar mánaðirnar at hækka til 75 dollarar og eftir seinna hálvár fer hann at røkka 82,5 dollarum. Nakrar av orsøkunum skulu vera minkandi goymslur, størri eftirspurningur og væleydnaðu tiltøkini hjá Opec og Russlandi at skerja framleiðsluna umframt stóru trupulleikarnir í Venezuela.
Eisini Morgan Stanley metir, at oljuprísurin fer at koma uppá 75 dollarar í ár, meðan JP Morgan metir, at hann fer at røkka 78 dollarum.
Bloomberg Consensus hevur hesar metingar um oljuprísin frá 2019. Hann verður 63 dollarar í 2019, 67 dollarar í 2020, 66 í 2021 og aftur 63 dollarar í 2022. So metingarnar eru ymiskar.


text:
Samtyktir gjørdar á bygdarráðsfundi mándagin 11. mai 2015.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
Hesin bygdarráðsfundur skuldi av røttum verið 4. mai 2015, men varð útsettur.
1.
Tvær kærur vóru innkomnar í sambandi við broyting av byggisamtyktini. Ein frá Hilmar Bech, Zacharias
Bech (e) og Mortan Holm, og hin var frá Eli Frederiksen, Gunnbjørn Petersen og Sigmundi Olsen.
Mikkjal Sørnsen, Sveinur Bech og Andreas Berg tóku ikki undir við kærunum, meðan Rannvá Albinus
stemmaði blankt. Eyðolf Bech var ikki við á fundinum, meðan hetta mál var til viðgerðar.
2.
Samtykt varð at halda seg til góðkendu fyriliggjandi spillivatnsætlan, og at frárenningin verður løgd í rør til
íbinding í kommunala kloakk. Verða hesar treytir ikki uppfyltar, verður einki byggiloyvi givið.
3.
Samtykt varð at geva loyvi at seta upp mastur til vindmátingar í haganum ” Heimari Partur ” Porkeri
treytað av, at øll onnur loyvi fyriliggja.
4.
Samtykt varð at keypa 100 gravarpelar, og at byrjað verður við teim elstu gravstøðunum í kirkjugarðinum.
5.
Bygdarráðið tekur undir við, at arbeitt verður víðari við málinum um fíggjarlig fríplássi.
6.
Samtykt varð ikki at ganga umsóknina á møti.
7.
Samtykt varð ikki at ganga umsóknina á møti.
8.
Samtykt varð ikki at ganga umsóknina á møti.
9.
Samtykt varð at taka undir við, at leiðarin av Suðuroyar Barnaverndartænastu verður
settur í fulltíðarstarv.
10.
Kunning:
a). Kunnað varð um at áseta 67 ára fráfaringaraldur.
b). Kunnað varð um ætlað felagshús hjá Kommunufelagnum.
c). Kunnað varð um ”Fylgjarakortið” hjá MBF.
d). Kunnað varð um atkvøðugreiðslu, tá skúli verður lagdur niður.
e). Kunnað varð um kommunala heimild at krevja vetrarfriðing.
f). Kunnað varð um skattainntøkuna hjá kommununi fyri apríl 2015.
11.
Samtykt varð at geva byggiloyvi til hønuhús á matr. nr 12b í Porkeri.
Meðan hetta mál var fyri, var Rannvá Albinus ikki við á fundinum.
Porkeris Bygdarráð.


text:
1989
Innihaldsyvirlit
Hendingar[rætta | rætta wikitekst]
- 18. januar
- Jógvan Sundstein verður løgmaður.
- Pólski kommunistaflokkurin ger við atkvøðu av, at 'Solidaritet' skal gera lógligur.
- 20. januar - George Herbert Walker Bush (R) loysir Ronald Reagan (R) av sum forseta í USA.
- 24. mars - Oljutangaskipið Exxon Valdez rennur á land í Prince William Sound í Alaska, og olja rennur úr tangunum, ið dálkar umhvørvið illa har um leiðir.
- 8. juni - Kurt Waldheim verður valdur til forseta í Eysturríki.
- 13. juni - Vrakið av týska krígsskipinum Bismarck, ið varð søkt í 1941, verður funnið 600 fjórðingar í ein vestan úr Brest, Frakland.
- 23. august - Ungarn letur markið til Eysturríki upp.
- 25. august - Voyager II fer framvið gongustjørnuni Neptun og mána hennara Triton.
- 9. november - Berlin-múrurin fellur.
- 14. desember - Fyri fyrstu ferð í 16 ár eru frí val í Kili.
- 17. desember - Fyri fyrstu ferð í 29 ár eru frí val í Brasilia. Fernando Collor de Mello vinnur valið.
- 20. desember - Hermenn úr USA gera innrás í Panama og koyra Noriega herovasta frá.
- 25. desember - Nicolae Ceauşescu og konan Elena verða avrættað beinleiðis í sjónvarpi.
- 29. desember - Václav Havel verður valdur til forseta í Kekkoslovakia - ein stórsigur fyri Floyalkollveltingina.
Ítróttur[rætta | rætta wikitekst]
Fótbóltur[rætta | rætta wikitekst]
- 14. apríl - Føroyar-Kanada 1-0 (1-0) í Tórshavn (Torkil Nielsen, 4.)
- 16. apríl - Føroyar-Kanada 0-1 (0-0) í Klaksvík
Føðingar[rætta | rætta wikitekst]
- 9. januar - Rikke Møller Pedersen, danskur svimjari
- 13. januar - Pól Jóhannus Justinussen, føroyskur fótbóltsleikari
- 1. februar - Alfreð Finnbogason, íslenskur fótbóltsleikari
- 6. mars - Heidi Sevdal, føroyskur fótbóltsleikari
- 30. mars - Finnur Justinussen, føroyskur fótbóltsleikari
- 15. apríl - Brandur Enni, føroyskur sangari
- 4. mai - Dánjal Martin Hofgaard, føroyskur rógvari og svimjari
- 9. september - Gylfi Sigurðsson, íslenskur fótbóltsleikari
- 19. desember - Henning Joensen, føroyskur fótbóltsleikari
Andlát[rætta | rætta wikitekst]
- 7. januar - Hirohito, keisari í Japan (f. 1901)
- 23. januar - Salvador Dali, spanskur listamaður (f. 1904)
- 26. apríl - Lucille Ball, amerikonsk sjónleikarinna (f. 1911)
- 22. september - Irving Berlin, amerikanskur tónasmiður (f. 1888)


text:
Hangul
Hangul (eisini skrivað Hangeul, 한글) er almenna skriftskipanin í Suður- og Norðurkorea og verður eisini óalment brúkt í Sulawesi. Hangul varð stovnað í 1446 av Sejong mikla.
Tá ið Hangul verður skrivað, verða bókstavarnir settir í bólkar, heldur enn skrivaðir hvør sær. Til dømis 한 han, sum er gjørt av ㅎ h, ㅏ a og ㄴ n, og 글 gul, sum er gjørt av ㄱ g, ㅡ u og ㄹl, saman verða tey 한글 Hangul.
9. oktobur er Hangul-dagur í Suðurkorea og 15. januar er Hangul-dagur í Norðurkorea.
Innihaldsyvirlit
Hjáljóð[rætta | rætta wikitekst]
Sjálvljóð[rætta | rætta wikitekst]
Søga[rætta | rætta wikitekst]
Hangul varð stovnað av Sejong mikla seint í desembur 1443 og varð liðugt 9. oktobur 1446. Hangul varð fyrst greitt frá í einum skjali frá ár 1446. Skjalið eitur Hunmin Jeongeum (훈민정음 "Rætta ljóð fólksins") og bókstavaraðið (Hangul) er uppkallað eftir hesum skjali.
Hangul (한글) varð stovnað, fyri at øll fólk kundu læra at skriva tað, tí tað var hildið at Hanja (漢字) var ov ringt at skriva.
Heimildir[rætta | rætta wikitekst]


text:
Av 11 býráðslimum í Runavíkar býráð eru tríggjar kvinnur. Í dag vóru tvær teirra á FaroExpo, sum í hesum døgum verður hildin í Runavík
Tær vórðu báðar valdar á seinasta býráðsvali. Onnur, Fríðbjørg Weihe, býr í Søldarfirði, og Beinta Olsen býr í Rituvík.
Beinta, sum til dagligt er skrivstovufólk hjá Runavíkar kommunu, har hon hevur verið í fleiri ár, er forkvinna í teknisku nevnd býráðsins. Hon hevur eisini nevndarsess í byggi-og býarskipanarnevndini.
Fríðbjørg Weihe er dagligur leiðari av Rúsdrekkasølu Landsins í Saltangará. Hetta starv hevur hon havt í eini fýra ár. Hon hevur annars arbeitt í "rúsuni" síðan 1996.
Fríðbjørg er í tveimum nevndum í Runavíkar býráð, teknisku nevnd og sosialu nevnd.
Triðja kvinnan, sum eisini situr í Runavíkar býráð, er Sæunn Ó. Hansen, sum tilsamans hevur sitið nøkur ár í býráðnum.
Í dag hitti Portalurin tær báðar, Fríðbjørg og Beintu, á FaroExpo.
Tær eru samdar um, at vinnustevnan saman við mentanarvikuni er eitt sera kærkomið tiltak fyri økið.
- Hesi tiltøk eru áhugaverd og mennandi fyri Runavíkar økið og fyri Føroyar í síni heild, bæði vinnuliga og mentanarliga, søgdu tær báðar.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Eyðgleiðarin
Juni 30 , 2008Fantastisk heimasíða tit hava, gavi allar kommunur høvdu so gott samband við sínar borgarir. Her er næstan alt sum man kann hugsa sær :), tit skuldu virkuliga anbelfalla øllum kommunur at gera sum tit..
sev
Juni 24 , 2008hvørja støðu hevur Vestmanna Kommuna til at SEV nú hevur ættlanir um at takað tað síðsta av vakurleikanum í nátúruni hjá okkum Vestmenningum?
Vil gjarna fáa eina grundgeving ,um tað stendur so illa til í kommunalinum, at tit ikki leggja nakað í um SEV fær vælvild at fara norð í Dalar at leggja alt undir í vatn og grópa alt upp har norðuri.....
Tað er ein skandala um SEV sleppur hettar, teir hava longu tikið allar okkara áðir....
heilsan ein óróligur Vestmenningur..
Vestmanna Kommuna kann ikki taka støðu til málið, tí vit eru ikki ein avgerðarmyndugleiki í sambandi við vatnorkuútbyggingina. Hagarnir, búnaðarstovan, friðingarmyndugleikar o.a. skulu loyva byggingini. Einstøku bygdarráðslimirnir hava sjálvsagt sínar hugsanir um málið og fara heilt vist at taka støðu til málið.
Vetrarfriðing
Juni 24 , 2008Tað verður framvegis skriva um, at Hagastýrini avgerða um tað verður vetrarfriða ella ikki. Eg var sjálvur á hagastýrisfundi, fyri rúmari tíð síðan, har ið tað bleiv viðtikið at vetrarfriða hagan (Neshagað). Eru tað ikki bert "praktisk ting" hjá kommununi eftir at gera? Hava øll hagastýrini ikki viðtikið vetrarfriðingina.
Jónsvein á Rógvu
Pedellurin er settur ?
Juni 23 , 2008Fólkið er sett, men vit kunnu ikki nevna umsjónarfólkið, tí tað hevur ikki enn boðað frá, um tað tekur við starvinum.
Soleiðis svaraðu tit einum spyrjara herfyri.
Hvussu kann eitt fólk verða sett, tá tað ikki hevur boða frá, at tað vil verða sett.
Er pedellurin settur nú ?
Bygdarráðið samtykti at taka einmælt undir við tilmælinum frá setanarbólkinum. Siðvenjan er so, at umsøkjarin fær boð um, at hann fær starvið, um hann tekur av. Umsøkjarin boðar í flestu førum alt fyri eitt frá, at hann tekur við starvinum. Í hesum føri hevur umsøkjarin ikki enn boðað endaliga frá, at hann tekur við starvinum; hann hevur biðið okkum kannað nøkur viðurskifti fyrst.
Starvsetanin byrjar ikki fyrr enn 04.08.’08, tí hava vit góðtikið, at umsøkjarin fær longri umhugsanartíð enn vanligt.
Vegbunga
Juni 23 , 2008Hvar bleiv vegbungan við skúlan av?
Skotin seyður
Juni 23 , 2008Eg vil loyva mær at spyrja Vestmanna kommunu hendan spurning.
Vita tit hvat sjer um eg sjóti seyðin ið kemur inn í garðin hjá mær nú komandi vetur og summar. Eg havi mangan haft byrsuna í hondini og sikta, men havi ikki trýst á avtrekkjaran enn. Eg veit so eitt, og tað er, um mín hundur gongur á jørini hjá bøndunum, so verur hann skotin við brestin.
Annars so er tað ikki bøndinir í skulu bestemma um tað skal vera vetrafriða ella ikki, tað er Vestmanna kommuna. Tit vita líkavæl sum eg, at tú kan aldrin blíva samdur við ein bønda tá tað snýr seg um jørð, sig mær ein bønda í ikki klandrast við onkran.
Um tygum skjóta seyð, verða tygum uttan iva meldaður til løgregluna av eigaranum.
Tað eru hagarnir - hagastýri, eigarar og festarar - sum avgera, um vetrarfriðað verður ella ikki, men viðmerkjast skal, at allir hava verið jaliga sinnaðir undir samráðingunum.
Um bøndur klandrast meira einna onnur, skulu vit ikki taka støðu til - neyvan! Kommunan hevur í hvussu so vanliga gott samband við hagastýri, eigarar og festarar.
Webcamera
Juni 17 , 2008Verdur tad leingi til cameradini eru í ordan , sakni tey ,takk
camera
Juni 17 , 2008nær verdur cameradi aftur í ordan , eg sakni tad
Pedellurin
Juni 12 , 2008Hvør er settur sum pedellur í barnagørunum og eldrasambýlinum. Tað er sett havi eg hoyrist og hvussu nógvir søkti starvi
Fólkið er sett, men vit kunnu ikki nevna umsjónarfólkið, tí tað hevur ikki enn boðað frá, um tað tekur við starvinum.Tveir umsøkjarar vóru til starvið.
ymiskt
Juni 12 , 2008Tit mugu dagføra gøtunavnið hjá brandstøðini - helst Hornavegur 24 - í telefonlistanum.
Vetrarfriðing
Juni 11 , 2008Vildi ynskt, at allur seyður smakkaði av grasi og blomstrum.
Vrøvl, at seyðaánararnir ella hagarnir vilja hava tíð at hugsa um, hvussu teirra seyðir skulu fáa meira at eta, um tað verður vetrarfriða.
Í fleiri ár hava seyðirnir sjálvir karva plastikki av "ballunum". Høvdu eigarirnir verið meira umhugsnir og tíma betur at givið seyðunum tað nøgd teimum tørvaði, heldur enn at lati "ballurnar" ligið og sløðst runt bygdina, so hevði verið nógmikið til allar seyðirnar, ongin hevði hungra.Tá seyðurin sjálvur sleppur at ráða, karvar hann sjálvandi plastikki av "ballunum", hann hevur ikki vit og skil fyri øðrum enn at taka til sín og helst allatíðina.
Seti krøv til ánararnar. Teir hava sett krøv til okkum bygdarfólk og urtagarðelskarar í alt ov nógv ár. Vestmanna er afturútsilgd bygd, tá hugsa verður um vetrarfriðing, púra burturvið, at kommunan ikki er komin víðari á hesum økinum.
Gud náði tann seyð, sum vísur seg í mínum garði. Børnini vassa í seyðalorti, tá tey fara út at spæla, tí bóndurnir ikki tíma at taka plastikki av "ballunum". Seyðahald í Vestmanna er spæl og onki annað og tað skulu vit onnur ikki finna okkum í.
ferðsluóskil
Juni 04 , 2008Var í verðins bestu bygd seinasta vikuskifti (Vestmanna), men varð skelkaður av, at síggja pápa at o.u. trý ára gomlum barni føra prutl uttan fallhjálm, meðan hetta lítla sat aftan við einum súkkluhjálmi.
Havi hoyrt, at upp móti 15 fólk leiga sær hesu livshættisligu fýrahjólararnar í bygdini fyri at koyra í haganum ogheilt upp á Loysingafjall, har fólk, fuglur og seyður verða órógvað almikið.
Er totalt lógloysi í bygdini síðan politimynduleikin fór ?
Vit hava heitt á ATV Mountain um at svara teirra vegna, og niðanfyri standandi er frágreiðingin frá teimum.
Fyrst og fremst, ja Vestmanna er verðins besta bygd.
Tú sigur, at tú komst til Vestmanna seinasta vikuskifti og bleiv skelkaður av at síggja ein pápa koyra uttan hjálm. Tað vilja vit geva tær rætt í, tað er ikki í lagi, og tað er so eingin frá ATV Mountain, sum hevur koyrt uttan hjálm.
Men so er ikki so nógv aannað rætt í spurninginum. Vit á ATV Mountain skipa fyri rættiliga seriøsum og væl skipaðum túrum niðan í hagan, niðan á Loysingarfjall, har fólk fáa rættiliga strangar reglar at koyra eftur. Øll vikjandi hjá okkum fáa góðkendar hjálmar, búnar, hanskar, og so koyra tey nú eisini í eini troyggju, har í verja er bæði fyri armar, rygg og bringu.
Eisini verður skrivað um lívshættisligu fýrahjólarnar. Vit kunnu einans spyrja, um tú hevur roynt eina slíka. Hevur tú verið og roynt hendan túrin hjá ATV Mountain? Neyvan!
Tú skrivar, at túrarnir órógva fólk, fugl og seyð. Her fara tygum so heilt skeivur! Vit hava einans fingið rættiliga jaligar viðmerkingar frá fólki. Vit á ATV Mountain vilja nátúru, djórum og fólki alt tað besta. Tí hava vit tosað við fuglafrøðifelagið um, hvar reiður hjá hesum ymsu hagafuglunum eru, og har eftur er so gøtan niðan á Loysingarfjall løgd. Vit hava koyrt í uml. 1/2 ár nú, og vit mettu frá byrjan av, at hendan koyring ikki fór at órógva hagan, fuglin og seyðin, og so er! Við síðuna av vegnum heilt niðan til myllurnar kunnu vit telja 11 tjaldursreiður, 3 spógvareiður, og fleiri smáfuglar eiga alla vegin niðan, og tey fara ikki av/úr reiðrunum, um vit koyra frammvið. Í grótbrotinum niðan fyri myllurnar eigur ein hara, og hon stendur og hyggur at okkum, tá vit koyra frammvið. Hon fer heldur ongan veg. Seyðurin er so spakur nú, at hann kemur yvur til súkklurnar og etur úr hondini á fólki. Um hann so liggur mitt á vegnum, flytur hann seg ikki, fyrr enn vit flyta hann.
So góði tú, kom og royn hetta fantastiska upplivilsi og fá sjón fyri søgn, kom og royn hettar villa úti í tí villa ímillum fugl, seyð og fólk, áðrenn tú skrivar meir um tað ,tú einki veit um.
Sí heimasíðu okkara www.atv.fo, har kannst tú síggja, hvussu tað verur givið úr hondini til eina ær við lambi. Eisini kannst tú seta teg í samband við okkum, um tú hevur okkurt at spyrja um ella um tú ynskir at umbiða ein túr.
Røktarheimið
Juni 04 , 2008Er tað rætt, at nýggj kostnaðarmeting er komin fyri Røktarheimið, og sum er væl hægri enn tær 24 mill. krónurnar, sum heimið upprunaliga varð mett at kostað? Hvat meta tit, at heimið fer at kosta, og hvussu stórur verður kommunurnar partur?
Nýggj kostanaðarmeting er komin, kostnaðurin verður nú mettur at vera 52.060.641 kr, stuðulin er 12.000.000 kr, okkara partur verður tí 40.060.641 kr – harumframt verða útreiðslur til vegagerð o.a. Yvirlit yvir mettan kostnað sæst niðanfyri.
Røktarheim í Vestmanna
Vestmanna Kommuna kannar í løtuni, hvussu røktarheimið kann fíggjast. Um ongin skilagóð loysn finst, kann vera neyðugt at útseta byggingina.
Niðari Vegur
Juni 04 , 2008Ger sitandi bygdarráð nakað meira við Niðara Veg?
Vegamerkingin
Juni 03 , 2008Hetta er ikki meint sum grenj, men eg má spyrja : nú bleiv naka av vegamerkingini gjørt í sístu viku, takk fyri tað, men hví verður einki gjørt liðugt ??????
Rusdreka
Juni 03 , 2008HEJ
Hví hevur V.K ikki rúsdrekka politik...??
Tad er so doyligt at syggja øll blomstrini í bygdini.
Vestmanna Kommuna hevur ikki enn ein orðaðan rúsevnapolitikk. Hetta merkir tó ikki, at ongin rúsevnapolitikkur er. Vit nýta vegleiðingina hjá landsmyndugleikunum:
Rúsevnapolitikkur
Rúsevnapolitikkur
Ásannansdi, at rúsevnamisnýtsla ávirkar arbeiðsavrikið, skalrúsevnapolitikkurin tryggja, at almenn arbeiðspláss eru rúsevnafrí.
Leiðslan á staðnum hevur høvuðsábyrgdina av, at rúsevnapolitikkurin verður fylgdur.
Endamál
Endamálið við rúsevnapolitikkinum er at skapa eitt trygt og gottArbeiðspláss, at fyribyrgja trupulleikum av rúsevnum og at geva starvsfólkum* møguleika – so tíðliga sum gjørligt – at koma burturúr møguligari misnýtslu.
Alment
Rúsevnanýtsla skal ikki ávirka arbeiðsavrikið.Tað er ikki loyvt at fáa sær rúsevni í arbeiðstíðini. Heldur ikki er loyvtat selja ella bjóða starvsfólki rúsevni í arbeiðstíðini.
Somuleiðis er ikki loyvt at møta til arbeiðis ávirkað/ur av rúsevni.
Undantak
Leiðslan kann geva loyvi til, at skonkt verður við serlig høvi, t.d. í sambandi við móttøkur og onnur hátíðarhald. Við tílík høvi eigur hettaat verða gjørt við fyriliti, og eins góður møguleiki skal vera at fáa rúsfrían løg.
Ábyrgd
Rúsevnatrupulleikar eru ikki eitt privatmál. Tí eiga øll at taka ábyrgd og boða frá, um tey vita um rúsevnatrupulleikar hjá starvsfeløgum.
Rúsevnatrupulleikar
Starvsfólk við rúsevnatrupulleikum kann sjálvt venda sær til næsta fyrisetta ella starvsfólkaumboð at tosa um trupulleikarnar og møguleika fyri hjálp.
Tílík samrøða er at meta sum trúnaðarmál og hevur ikki ávaring viðsær.
Tað gleðir okkum, at tú gleðist um fríðkanina av bygdini.
Vegbunga
Juni 03 , 2008Hvar bleiv vegbungan við skúlan av?
Hús ella íbúð ?
Juni 03 , 2008Vit eru tveir vinmenn, sum ætla okkum í fiskivinnuskúla til heystar og tí sóknast vit eftir onkrum at búgva í Vestmanna. Er tað nakar sum veit um nakað at búgva í ???
Heilsan,
Dávur og Regin
Tlf 264227
Tit fáa hetta helst best at vita á fiskivinnuskúlanum.
Annars kann leigast í Krákureiðrinum, v/Jónfinn Egilsnes, tlf. 252065, ella frá Skúvadal tlf. 471600
Til HJARTASUFF
Juni 03 , 2008Eg havi verið í kirkjugarðinum í dag, og kann upplýsa tær, at hann er sligin, og sær sera vakur út. Eg var eisini í nýggja kirkjugarði í siðstu viku, og var hann eisin nýsligin. Eg vil her rósa kommununi fyri fríðkan av bygdini. Vónandi sær tú eisini okkurt positivt tá í tú vitjar heimbygdina. Læt okkum hoyra .............?
Bátastevnan
Juni 02 , 2008Hava tit ikki nøkur bíløt at leggja inn á síðuna frá bátastevnuni?
BORGARAFUNDUR
Juni 02 , 2008Vit hava nú 30 maj, og enn gongur hasin f..... seyðurin enn í bygdini.
Nær verður hasin borgarafundurin um seyðin verðuleiki ?
Bygdafólki brúkar hópin av peningi at fríðka um, og kommunan brúkar hópin av peningi at stika fyri, so at tað sum er sett niður, ikki verður etið aftur av seyðinum, sum nakrir fáir mans / borgarar eiga.
Nú kann verða nokk.
Heilsan Speril
Boða kommununi ella onkrum í hegnsýnisnevndini frá, um seyður enn gongur á bønum. Formaður í hegnsýnisnevndini er Símun Olsen.
HJARTASUFF
Juni 02 , 2008Næstan hvørjaferð eg eri á vitjan í heimbygd míni, eri eg ein túr í kirkjugarðinum. Haldi at tað er stór skomm, nú kirkjan er blivin so vøkur, at kirkjugarðurin er so ljðótur sum hann er.
Umsjónarmaðurin hevur greitt okkum frá, at orsøkin til, at tað ikki er sligið í gamla kirkjugarði er hon, at har er rættiliga nógv ókrút. Fyri at kunna beina fyri ókrútinum er neyðugt, at munur sæst á tí og grasi, tí verður ikki sligið, fyrr enn beint er fyri ókrútinum.
Norðbúgvin
Juni 02 , 2008Nær - ella hevur Vestmanna Kommuna nakrar ætlanir um at sleppa av við hatta irreterandi skipið Norðbúgvan? Væl mann kommunan fáa nakrar krónur fyri bryggjugjald, MEN ÁLVARATOS! Skal ein kommuna sum okkara leggja rygg til eina slíka llíkasælu frá felagnum RÆTTHAMAR SUM SIGST EIGA SKIPIÐ? Eg og fleiri ella rættari sagt nógvir aðrir borgarar kundu hugsa okkum at kommunan fekk burturbeint skipið sum skjótast!
Norðbúgvin er fastur fúsur á bátastevnuni í gjøgnum minst 4 ár!
Skomm fyri havnarlag okkara og ongin umbering fyri tað!
Borgari
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Kari Roarsdóttir hevur gjørt bókling við nøkrum av sínum málningum og vatnlitsmyndum. Í einum stuttu teksti greiðir Kari frá sínari bakgrund sum teknari og listakvinna. Myndirnar í bókini fevna um árini 1985-2010. Kari hevur havt nakrar framsýningar í Føroyum og í Noregi, og hon hevur undirvíst í myndlist á kvøldskúlanum í Havn.
Bókin fæst við at venda sær til Kari Roarsdóttir við telduposti: kariroarsdottir@yahoo.com
Forlagið í Støplum gevur bókina út.
Ær og lomb
Náttúrumynd
Flott og vakurt, men hvat kostar bókin ?


text:
- ÓKEYPIS VEITING Kring alt landið.
- VERÐUR SENT INNAN 1-3 Gerandisdagar.
- EINFØLD UMBÝTING Innan 14 dagar.
ODDER VOGNURIN ER NÚ OKKARA
Vit eru sera fegin at nú hava fingið Odder Vognin í okkara toymið. Hann hevur næstan 100 ár á bakið, og er eyðkendur fyri, at vera ein barnavognur í leggur stóran dent á tryggleika, góðsku, komfort og snið.
Eitt sindur um okkum
Vit eru eitt par í 30' inum, sum búgv í Kvívík. Vit hildu at úrvalið av baby og barnaútgerð, leikum, klæðum og øðrum til børn kundi verið størri í Føroyum. So eftir at vit fingu okkara triðja barn valdu vit at læta upp ein nethandil við ymiskum til børn.
Müsli by Green Cotton
Pinolino
Pinolino bleiv stovnað av Dr. Martin Funcke í tí týska býnum Münster fyri 20 árum síðani.
Eftir eina sparsama byrjan, hevur Pinolino nú uppbygt eitt ótrúliga breitt úrval av meir enn 1.500 ymiskum tilfarið til børn, sum til dømis møblar, pinkubarnaútgerð, leikur og havamøblar.
Teirra vøruúrval er grunda í hægsta stigi á fyrstafloks framleiðslu, við eyga fyri neyvleika, við sansið fyri nógvum praktiskum smálutum. Har er eisini hugsað um gott virkisførið. Møblar og pinkubarnaútgerð er sum heild gjørt í vøkrum sniðum, sum kunnu brúkast á ymsan hátt ígjøgnum nógv ár.
Harafturat veitir Pinolino 10 ára trygd fyri alt teirra vøruúrval!
Kombisong og skiftikommoda
POPUPSHOP er fjálgt og gott at vera í bæði fyri tín kropp OG fyri tína samvitsku
Afturat at vera gjørt úr ovur- bleytum vistfrøðiligum Egeiskum bummull, eru POPUPSHOP vørurnar eisini GOTS-góðkendar, tað merkir at royndarstovurnar blíva virdar allan vegin ígjøgnum.
Yookidoo leikurnar snúgva seg um stuttleika, undirhald, gransking og uppdaging.
Yookidoo koma við nýggjum sjónarmiðum, og rættuliga nýskapandi leikum, sum stimbra og læra barnið.


text:
Agnar Frederiksen
16.07.2017 - 10:33
Ítróttur > Ítróttur > Fótbóltur
Tveir leikarar hjá KÍ hava í hesari vikuni verið og royndarvant í norska felagnum Viking Stavanger. Talan er um 22-ára gamla verjuleikaran Hørð Askham og 21-ára gamla offensiva leikaran Jóannes Bjartalíð. Jóannes greiðir soleiðis frá venjingunum hesar dagarnar:
- Venjingarnar hava verið nokkso beint fram og einfaldar. Tað hevur verið við bólti og samstundis hart. Vit føldu beinavegin, at støðið er hægri enn í Føroyum. Tað gekk skjótari fyri seg, og ein hevði styttri tíð á bóltinum. Men annars føldu eg og Hørður, at vit vóru væl við, og vit fingu eisini positivt feedback.
Jóannes var í vetur í danska felagnum Vejle og royndarvandi. Nú hava hann og Hørður roynt at vant í fýra dagar við Viking, ið spælir í bestu norsku deildini. Hann sigur, at tað er mennandi sum spælari at royndarvenja, og at málið uppa sikt er at spæla uttanlandi:
-Hetta hevur verið eitt spennandi og mennandi upplivilsi fyri meg og Hørð.Vit hava báðir sum mál at koma útum landoddarnar at spæla. Tað er eingin loyna í tí. Men hinvegin hevur tað ongan skund. Eg trívist væl í KÍ, og eg haldi, at eg kann svara fyri Hørð, og siga at hann eisini trívist. Eg royni altíð, at arbeiða so hart sum eg kann, men tað er ikki beinleiðis fyri at sleppa uttanlanda, men fyri at blíva ein betri spælari sum heild.
Norska blaðið Dagsavisen hevur skrivað eina grein um royndarvenjingina hjá føroyingunum, har tosað hevur verið við Jóannes Bjartalíð og Hørð Askham. Greinin, har myndir eisini eru at síggja, kann lesast her:


text:
Nú er fríggjakvøld og eg siti her og hyggi at Miss Universe. Aftur í ár eru tíggju av teimum ljótastu komnar víðari, og enn meira tragiskt er, at tær fimm, sum eru eftir nú, eru fýra ljótar og ein pen, tann úr Trinidad og Tobago er hyper deilig, hon skal bara vinna, haldi eg. Tann úr USA er nokk komin við av plikt, hon er als ikki pen, men soleiðis er tað.
Eg havi einki serligt skrivað seinastu tíðaina, havi so forbannað nógv at gera, nú ljóði eg sum pápi mín, tá hann er verst. Men eg havi blandað meg upp í nokkso nógv. Eg skal skriva eitt projekt um revsing, sum skal avleverast um ein góðan mánað. Eg skal taka eitt kursus í teoretiskari heimspeki, arbeiða hálvan annan dag um vikuna í Netto, brúka so nógva tíð sum møguligt saman við Magnus, umseta Bukowski til føroyskt, og skriva yrkingar til Kynverjar, umseta eina formel 1 heimasíðu til føroyskt(sum eg havi lovað), skriva hetta, halda samskiftið við míni vinfólk (sum eg gjarna vil og havi lovað), gera Nærvarp, skriva tvær barnasøgur (sum eg havi lovað). Nú bleiv Miss Trinidad og Tobago akkurát Miss Universe, hon líkist eitt sindur Janet Jackson. Ná, men eg havi eitt sindur at takast við, so eg veit ikki heilt, hvussu eg skal makta alt. Men tað man nokk fara at ganga.
Eg havi hugt at boksing í kvøld, Super Brian bankaði enn einaferð ein mann. Hesaferð var tað eftir øllum at døma onkur heilt vilt kendur. Hann æt nokk Leonard Butler ella okkurt sovorðið. Men hann bleiv sligin út í fyrsta umgangi. Brian virkar fyri mær nokkso góður, nú havi eg ikki so nógv skil uppá boksning, men hann bankar sku´ allar, sum hann møtur, tað virkar fyri mær sum eitt gott tekin.
Annars so fari eg at senda hetta til Barbaru, eg havi ikki skriva síðan eg kom niður aftur úr Føroyum aftaná Jassfestivalin, so nú skrivið eg eitt lítið bræv, og so viðleggi eg hetta, og so eisini ein seðil um Crazy Christmas Cabaret í ár. Eg og Barbara fara nemmiliga at hyggja eftir tí seinast í hesum mánaðinum, tá hon kemur til Keypmannahavnar. Eg havi keypt atgongumerki í dag. Ná, men eg roknið við, at hon fer at hata hetta, tá eg vísti henni hatta, sum eg hevði skriva til hasa gentuna, sum eg var forelskaður um jóltíðir í fjør, segði hon at tað var egoistiskt, og at eg bara hugsaði um meg sjálvan. Hon hevði sjálvandi rætt, og hetta projektið er jú eisini rein sjálvdyrkan. Eg haldi meg og mítt lív og mínar meiningar vera áhugaverdar nokk til at deila við tykkum. Ikki tí eg nakrantíð fari at tora at útgeva hetta, men kanska posthumt, tá eg verði heimskendur. So fer Magnus ella kanska hansara børn at útgeva hetta. Ikki tí tað ger nakað. Eg vóni bara tey fara at tjena væl uppá tað.
Eg las annars Bukowski í gjár, hann vildi verða við, at so nógvir lorta filmar vóru gjørdir, at fólk heilt gloyma, at tað er lortur, og bara hyggja og halda, at tað í veruleikanum er gott. Nokkso rætt haldi eg. Mær dámar væl Bukowski, hann er so erligur og líkatil, eitt sindur sum Jóanes Nielsen.
Náh, men nú fari eg at gevast eina løtu.


text:
Upplýsingar um ílegur verða ofta mettar at hava serstøðu í mun til aðrar upplýsingar um heilsuna hjá tí einstaka. Orsøkirnar eru fleiri, og etiskar tvístøður kunnu standast orsakað av, at einstaklingurin brádliga hevur fingið upplýsingar, sum kunnu vera torførar at handfara og taka støðu til.
Nakrar av tvístøðunum kunnu vera (trýst á fyri at lesa meira):
• Ognarrættur til íleguvitan
• Avmarkingar við genomkanningum
• Vandi fyri mismuni
• Nøring
• At seta mørk
• Ílegupatent
GG. Av tí at FarGen snýr seg um at savna dátur - og ikki at gera kanningar - eru nevndu tvístøður ikki beinleiðis viðkomandi fyri hesa verkætlanina. Tær verða nevndar kortini, tí líknandi viðurskifti kunnu í prinsippinum gerast viðkomandi fyri luttakarar í granskingarverkætlanum, sum fáa atgongd til dátur úr FarGen-dátugrunninum.